Diari Oficial de la Generalitat Valenciana


Sumari del DOGV 9858, del 28-05-2024 (2024/4766)

RESOLUCIÓ de 13 de maig de 2024, del Servici Territorial d'Indústria, Energia i Mines d'Alacant, per la qual s'atorga a «Fotovoltaica Monte Olimpo, SL», l'autorització d'implantació en sòl no urbanitzable, l'autorització administrativa prèvia, l'autorització administrativa de construcció i aprovació del Pla de desmantellament i restauració del terreny i l'entorn afectat per a una central fotovoltaica, situada en els termes municipals d'Alacant i Mutxamel (Alacant), de potència instal·lada 2,9190 SO, denominada FV Bonalba, inclosa la infraestructura d'evacuació. ATALFE/2020/94.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9858

Data del DOGV
:   28-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4766


Data del document
:   13-05-2024

Organisme emissor
:   Conselleria de Innovación, Industria, Comercio y Turismo

Tipus de document
:   Resolució

Descriptors 

:   * Conselleria d'Innovació, Indústria, Comerç i Turisme
    * energia solar

RESOLUCIÓ de 13 de maig de 2024, del Servici Territorial d'Indústria, Energia i Mines d'Alacant, per la qual s'atorga a «Fotovoltaica Monte Olimpo, SL», l'autorització d'implantació en sòl no urbanitzable, l'autorització administrativa prèvia, l'autorització administrativa de construcció i aprovació del Pla de desmantellament i restauració del terreny i l'entorn afectat per a una central fotovoltaica, situada en els termes municipals d'Alacant i Mutxamel (Alacant), de potència instal·lada 2,2861 SV, denominada FV Bonalba, inclosa la infraestructura d'evacuació. ATALFE/2020/94. [2024/4766]  
  
Antecedents  
  
Primer. Sol·licitud  
Fotovoltaica Monte Olimpo, SL, mitjançant representant degudament acreditat, va presentar instància davant del registre telemàtic de la Generalitat Valenciana en data 16 de novembre de 2020, amb núm. de registre GVRTE/2020/1707700, en què sol·licita l'autorització d'implantació en sòl no urbanitzable, l'autorització administrativa prèvia, l'autorització administrativa de construcció, i l'aprovació del pla de desmantellament i restauració del terreny i l'entorn afectat. Tots això en relació amb una central de producció d'energia elèctrica de tecnologia fotovoltaica, denominada FV Bonalba, de potència nominal 3,19 MWn i potència dels mòduls fotovoltaics de 2,996 MWp, que se situarà en els termes municipals d'Alacant i Mutxamel (Alacant), incloent-hi la seua infraestructura d'evacuació.  
Així mateix, mitjançant la mateixa instància de data 16 de novembre de 2020 amb núm. de registre GVRTE/2020/1707700, sol·licita la declaració d'utilitat pública, en concret, de la part de la infraestructura d'evacuació corresponent a les parcel·les 60 i 79 del polígon 6 del terme municipal d'Alacant, i les parcel·les amb referència cadastral 4447161GV9710V9896EU i 2849121JN2863L2375NJ del terme municipal de Mutxamel (Alacant).   
D'acord amb les característiques i la ubicació de la instal·lació sol·licitada, esta està sotmesa al procediment integrat d'autorització de centrals fotovoltaiques que s'ubicaran sobre sòl no urbanitzable establit pel Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la reactivació econòmica urgent (d'ara en avant, Decret llei 14/2020). Per a la tramitació d'esta, s'incoa per part del Servici Territorial d'Indústria, Energia i Mines d'Alacant (d'ara en avant, STIEMA) l'expedient ATALFE/2020/94.  
Consta el pagament de la taxa per un import de 619,20 €, que correspon al pressupost inicial de 1.301.031,17 € indicat en la sol·licitud, així com el pagament d'una taxa addicional de 80,87 €, a causa de l'augment del pressupost del projecte de la instal·lació que finalment s'ha sotmés a autorització.  
Es va efectuar un requeriment d'esmena de la documentació presentada en data 9 de desembre de 2020. El promotor va respondre amb l'aportació de la documentació requerida.  
En data de 23 de desembre de 2020, en vista de la documentació presentada, s'acorda l'admissió a tràmit pel llavors Servei Territorial d'Indústria i Energia d'Alacant de la sol·licitud d'autorització per a la instal·lació de producció d'energia elèctrica de 2.996 kW de potència instal·lada, promoguda per Fotovoltaica Monte Olimpo, SL, a situar al municipi d'Alacant, província d'Alacant, únicament a l'efecte del que estipula l'article 1 del Reial decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
Segon. Primera informació pública  
La sol·licitud d'autorització administrativa de la instal·lació i la sol·licitud de declaració d'utilitat pública, en concret, juntament amb la documentació presentada, han sigut objecte d'informació pública durant el termini de trenta (30) dies, als efectes previstos en l'article 23 del Decret llei 14/2020 i en l'article 144 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica en els mitjans següents:  
- El Diari Oficial de la Generalitat Valenciana de data 15/02/2022 (DOGV núm. 9278)  
- El Butlletí Oficial de la Província d'Alacant del 29/12/2021 (BOP núm. 247).   
L'STIEM d'Alacant, en virtut de l'article 23 del Decret llei 14/2020, va remetre a l'Ajuntament d'Alacant i Mutxamel, per a exposar-les en el tauler d'anuncis, pel mateix període de temps, la sol·licitud d'autorització i la de reconeixement, en concret, d'utilitat pública esmentada, juntament amb la relació concreta i individualitzada dels béns i drets afectats pel projecte a l'efecte de poder iniciar posteriorment el procediment d'expropiació forçosa del ple domini o per a la imposició de servitud de pas d'energia elèctrica, en què requerix que se li remeta diligència acreditativa de l'exposició una vegada finalitzat el termini corresponent, el qual només consta en l'expedient de l'Ajuntament de Mutxamel. L'anunci ha sigut publicat en el tauler de la seu electrònica de l'Ajuntament de Mutxamel, des del 2 de març de 2022 fins al 20 d'abril de 2022.   
De la mateixa manera, es va traslladar esta sol·licitud de reconeixement, en concret, d'utilitat pública, a les persones que consten com a titulars dels béns i els drets afectats.   
Així mateix, es posa la documentació a la disposició del públic en general en la seu electrònica de la Generalitat, en el lloc web (en valencià) i (en castellà).   
La documentació aportada, que es va sotmetre a informació pública, és la següent:  
- Projecte. Denominació: «Projecte d'instal·lació solar fotovoltaica FV Bonalba de 2,996 MWp - 2,86 MWn mitjançant seguidor 1 eix».  
  
- Projecte infraestructura d'evacuació. Denominació: «Nova línia aèria de mitjana tensió s.c 20 kV des de PFV Bonalba fins a centre de seccionament per a evacuació d'electricitat. Terme municipal de Mutxamel i Alacant (Alacant)».  
- Projecte infraestructura d'evacuació per a cedir al gestor de la xarxa de distribució. Denominació: «Nou centre de seccionament per a la planta solar fotovoltaica Bonalba a la partida Bonalba. Terme municipal de Mutxamel (Alacant)».  
- Projecte infraestructura d'evacuació per a cedir al gestor de la xarxa de distribució. Denominació: «Instal·lació nova línia subterrània de mitjana tensió 20 kV doble circuit entre entroncaments en LSMT Bonalba en carrer de la Nit i el nou centre de seccionament que s'instal·larà. Terme municipal de Mutxamel (Alacant)».  
- Separates dirigides a: l'Ajuntament d'Alacant, l'Ajuntament de Mutxamel, Confederació Hidrogràfica del Xúquer i la Conselleria d'Agricultura, Desenvolupament Rural, Emergència Climàtica i Transició Ecològica.  
- Memòria justificativa del compliment dels criteris del Decret llei 14/2020.  
- Pla de desmantellament i restitució del terreny i l'entorn afectat.  
  
- Estudi d'impacte ambiental.  
- Plec general de normes de seguretat en prevenció d'incendis forestals.  
- Estudi d'integració paisatgística.  
- Estudi d'inundabilitat  
- Llista de béns i drets afectats (en la taula annexa).  
- Memòria justificativa de la declaració d'utilitat pública.  
Tercer. Al·legacions a la primera informació pública  
D'acord amb la documentació que consta en l'expedient, durant el tràmit de la primera informació pública s'han presentat dos al·legacions.   
  
Estes al·legacions s'han contestat per escrit i s'han notificat als al·legants, de conformitat amb l'article 83 de la llei 39/2015, d'1 d'octubre, del procediment administratiu comú de les administracions públiques, siguen o no interessats en el procediment.  
Quart. Condicionats a la primera informació pública  
Segons el procediment establit reglamentàriament, a fi que en el termini de trenta (30) dies presentaren la conformitat o l'oposició a l'autorització sol·licitada i emeteren, si fora procedent, els condicionants tècnics oportuns al projecte tècnic de la instal·lació, es van remetre les separates corresponents del projecte a les administracions, els organismes i les empreses de servici públic o d'interés general, els béns o els drets a càrrec seu dels quals pogueren ser afectats per esta; es van rebre els informes següents, amb el resultat que, en síntesi, es detalla:  
  
1. Informe de la Confederació Hidrogràfica del Xúquer, O.A., amb data de 28 de febrer de 2022 en què s'indiquen una sèrie de consideracions de caràcter general en relació amb llits fluvials.   
El promotor manifesta conformitat amb l'informe el 17 de març de 2022.  
2. Informe de la Direcció General de Medi natural i Avaluació Ambiental amb data d'11 de juliol de 2022 en el qual es formulen observacions a la documentació aportada, es revisen les afeccions del projecte per a finalment plantejar una proposta de mesures correctores i una revisió de la documentació que cal completar.  
El promotor aporta un nou projecte per a complir amb els condicionats de l'informe que serà sotmés a una segona informació pública.  
  
3. Informe del Servici de Gestió Territorial amb data de 28 de març de 2022 que considera compatible condicionada pel que fa a la instal·lació de la planta solar pel criteri d'ocupació racional del sòl. No obstant això, pel que fa a la línia d'evacuació de la planta fotovoltaica, es considera no compatible.  
El promotor manifesta conformitat amb l'informe en data de 13 de maig de 2023 i proposa un nou traçat per camins públics fins al centre de seccionament. A més, sol·licita que s'aprove la proposta per a modificar el projecte constructiu.  
A la proposta de la documentació aportada pel promotor, el Servici de Gestió Territorial informa, en data de 7 de juny de 2022, que considera la compatibilitat de la proposta del promotor que haurà de confirmar-se amb la presentació del projecte constructiu de la línia d'evacuació.  
Quint. Segona informació pública  
A causa de modificacions en el projecte de la instal·lació, s'efectua de nou el tràmit del nou anunci d'informació pública, ja que s'han produït modificacions i canvis substancials en este.  
La sol·licitud d'autorització administrativa de la instal·lació i la sol·licitud de declaració d'utilitat pública, en concret, juntament amb la documentació presentada, han sigut objecte d'una segona informació pública durant el termini de quinze (15) dies, als efectes previstos en l'article 23 del Decret llei 14/2020 i en l'article 144 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica en els mitjans següents:  
- El Diari Oficial de la Generalitat Valenciana de l'1/09/2022 (DOGV núm. 9417), i la correcció d'errors del 2/09/2022, (DOGV núm. 9418).  
- El Butlletí Oficial de la Província d'Alacant del 12/08/2022 (BOP núm. 153).   
- El diari Información d'Alacant del 27/08/2022.  
L'STIEMA, en virtut de l'article 23 del Decret llei 14/2020, va remetre als ajuntaments d'Alacant i Mutxamel, per a l'exposició en el tauler d'anuncis, pel mateix període de temps, la sol·licitud d'autorització, i li va requerir que li remetera una diligència acreditativa de l'exposició una vegada finalitzat el termini corresponent, el qual consta en l'expedient. L'anunci ha sigut publicat en el tauler de la seu electrònica de l'Ajuntament d'Alacant des del 16 d'agost de 2022 fins al 6 de setembre de 2022 i en el de l'Ajuntament de Mutxamel des del 18 d'agost de 2022 fins al 7 de setembre de 2022.   
De la mateixa manera, es va traslladar esta sol·licitud de reconeixement, en concret, d'utilitat pública, a les persones que consten com a titulars dels béns i els drets afectats.   
Així mateix, es posa la documentació a la disposició del públic en general en la seu electrònica de la Generalitat, en el lloc web (en valencià) i (en castellà).   
  
La documentació aportada, que es va sotmetre a informació pública, és la següent:  
- Projecte. Denominació: «Projecte d'instal·lació solar fotovoltaica FV Bonalba de 2,996 MWp - 2,86 MWn mitjançant seguidor 1 eix».  
  
- Projecte infraestructura d'evacuació. Denominació: «Nova línia aèria de mitjana tensió s.c 20 kV des de PFV Bonalba fins al centre de seccionament per a l'evacuació d'electricitat. Terme municipal de Mutxamel i Alacant (Alacant)».  
- Projecte infraestructura d'evacuació per a cedir al gestor de la xarxa de distribució. Denominació: «Nou centre de seccionament per a la planta solar fotovoltaica Bonalba en la partida Bonalba. Terme municipal de Mutxamel (Alacant)».  
- Projecte infraestructura d'evacuació per a cedir al gestor de la xarxa de distribució. Denominació: «Instal·lació nova línia subterrània de mitjana tensió 20 kV doble circuit entre entroncaments en LSMT Bonalba en carrer de la Nit i el nou centre de seccionament que s'instal·larà. Terme municipal de Mutxamel (Alacant)».  
- Separates dirigides a: l'Ajuntament d'Alacant, l'Ajuntament de Mutxamel, Confederació Hidrogràfica del Xúquer, I-DE Redes Eléctricas Inteligentes, SAU, Hidraqua, Gestión Integral de Aguas de Levante, S.A i Conselleria d'Agricultura, Desenvolupament Rural, Emergència Climàtica i Transició Ecològica.  
- Memòria justificativa del compliment dels criteris del Decret llei 14/2020.  
- Pla de desmantellament i restitució del terreny i l'entorn afectat.  
  
- Plec general de normes de seguretat en prevenció d'incendis forestals.  
- Estudi d'integració paisatgística.  
- Estudi d'inundabilitat  
- Llista de béns i drets afectats (en la taula annexa).  
- Memòria justificativa de la declaració d'utilitat pública.  
Sext. Al·legacions a la segona informació pública  
No s'han presentat al·legacions durant el període de la segona informació pública ni ha acudit, per a acreditar la condició de persona interessada, cap persona física ni jurídica.  
Sèptim. Condicionats a la segona informació pública  
1. Informe de la Direcció General de Medi Natural i Avaluació Ambiental amb data de 6 de setembre de 2022 en el qual es formulen observacions a la documentació aportada, es revisen les afeccions del projecte després de les modificacions plantejades per a finalment plantejar una proposta de mesures correctores i una llista de la documentació que cal completar, principalment un nou pla de desmantellament i restauració que preveja les consideracions exposades.  
El promotor presenta contestació en data de 27 de setembre de 2022 als condicionats exposats en l'informe i hi aporta un nou pla de desmantellament i restauració que són traslladats a la direcció general esmentada.  
Informe de la Direcció General de Medi Natural i Avaluació Ambiental amb data de 18 d'octubre de 2022 en el qual es detecten no conformitats en el pla de desmantellament. Es trasllada al promotor l'informe, al qual respon el 9 de novembre de 2022 amb la modificació del pla de desmantellament.  
Informe de la Direcció General de Medi natural i Avaluació Ambiental amb data d'1 de febrer de 2023 en el qual, a conseqüència de les deficiències tècniques detectades en el pla de desmantellament i restauració, i als efectes oportuns, s'informa com a desfavorablement. Es trasllada al promotor l'informe, al qual respon amb data de 14 de febrer de 2023 amb la modificació del pla de desmantellament i restitució del terreny i l'entorn afectat.  
Informe de la Direcció General de Medi natural i Avaluació Ambiental amb data de 30 de maig de 2023 favorable sempre que s'adeqüe el projecte per a complir amb les mesures preventives i correctores, indicades en els informes emesos anteriorment, dirigides a garantir la conservació del sòl i la condició forestal del terreny, exposada en el resolc segon.   
Es trasllada al promotor l'informe, al qual respon en data de 20 de juny de 2023 amb l'acceptació de les mesures exposades en els informes anteriors, a més de modificar la configuració interior per a respectar la geomorfologia del terreny i adaptar-se a la topografia d'este. Així com mantindre els bancals existents en la parcel·la i l'estructura actual de terrasses, ja que passen de seguidors a 1 eix (proposta inicial) a estructures fixes bipost amb 15 graus d'inclinació respecte a l'horitzontal (orientades perfectament al sud). A més, també s'eliminen diverses zones de mòduls fotovoltaics, respecte a la implantació inicial (zones de terrassa i bancals de la parcel·la) i es fragmenta la planta fotovoltaica segons les necessitats del terreny. Per la qual cosa, esta proposta es trasllada a la Direcció General de Medi natural i Avaluació Ambiental per a la seua validació.  
Informe de la Direcció General de Medi Natural i Avaluació Ambiental de data 29 de juny de 2023 en el qual es dona la conformitat a la proposta i a tots els condicionants exposats, i incidix en què només s'admet el desbrossament superficial per a eliminar la part aèria de la vegetació sense remoure la capa superficial del sòl i que es prevegen regs de suport en acabar la fase de construcció per a afavorir la regeneració de la cobertura vegetal.  
El promotor manifesta conformitat amb l'informe el 14 de juliol de 2023.  
2. Informe del Servici de Gestió Territorial amb data de 19 de setembre de 2022 en què constata que només diferix de la documentació inicial el traçat de la línia d'evacuació, que passa de ser aèria a ser subterrània. Este traçat és exactament el mateix que el que el promotor va presentar en l'escrit d'al·legacions que el Servici Territorial d'Indústria, Energia i Mines d'Alacant va remetre en el seu ofici amb data de 20 de maig de 2022.  
El promotor manifesta conformitat amb l'informe de 23 de setembre de 2022.  
3. Informe del Servici d'Infraestructura Verda i Paisatge (d'ara en avant SIVP) amb data de 7 de febrer de 2023, favorable condicionat al compliment dels requeriments exposats.  
Es trasllada al promotor l'informe, al qual respon amb data de 21 de febrer de 2023 amb l'acceptació de les mesures exposades, incloent-hi un nou estudi d'integració paisatgística i un nou pla de desmantellament i restauració del terreny i l'entorn afectat, que es trasllada al SIVP per a nou informe.  
Informe del SIVP favorable condicionat al compliment de les Mesures d'Integració Paisatgístiques establides i a l'ajust del seu programa d'implementació.  
Es trasllada al promotor l'informe, al qual respon amb data de 17 d'abril de 2023 amb el compliment d'estes mesures en un nou estudi d'integració paisatgística.  
Informe del SIVP favorable amb data de 16 de maig de 2023 amb l'ordenació tal com ve definida en l'última documentació aportada i les MIP descrites en l'informe.  
El promotor manifesta conformitat amb l'informe de 22 de maig de 2023.  
Els organismes següents no han contestat a la sol·licitud efectuada: Ajuntament d'Alacant, Ajuntament de Mutxamel, Confederació Hidrogràfica del Xúquer, Hidraqua, Gestión Integral de Aguas de Levante, S.A, i iDE Redes Eléctricas Inteligentes SAU, per la qual cosa, una vegada transcorregut el termini concedit, s'entén que no hi ha cap objecció a les autoritzacions.  
Octau. Tercera informació pública  
A causa de les modificacions substancials produïdes en la instal·lació d'evacuació per diferents informes o consultes que s'han efectuat als organismes o a les administracions amb béns o drets a càrrec seu, afectats per la instal·lació elèctrica, o a les al·legacions efectuades, es procedix a esta nova informació pública, només de la proposta d'infraestructura d'evacuació modificada.  
La sol·licitud d'autorització administrativa de la infraestructura d'evacuació exclusiva de la instal·lació, juntament amb la documentació presentada, ha sigut objecte d'una tercera informació pública durant el termini de quinze (15) dies, a l'efecte del que preveu l'article 23 del Decret llei 14/2020, en els mitjans següents:  
- El Diari Oficial de la Generalitat Valenciana de data 27/09/2023 (DOGV núm. 9692)  
- El Butlletí Oficial de la Província d'Alacant del 25/09/2023 (BOP núm. 185).   
L'STIEMA, en virtut de l'article 23 del Decret llei 14/2020, va remetre als ajuntaments d'Alacant i Mutxamel, per a exposar-la en el tauler d'anuncis, pel mateix període de temps, la sol·licitud d'autorització, i li va requerir que li remetera una diligència acreditativa de l'exposició una vegada finalitzat el termini corresponent, el qual consta en l'expedient. L'anunci ha sigut publicat en el tauler de la seu electrònica de l'Ajuntament d'Alacant des del 26 de setembre de 2023 fins al 19 d'octubre de 2023, i en el de l'Ajuntament de Mutxamel des del 28 de setembre de 2023 fins al 24 d'octubre de 2023.   
Així mateix, es posa la documentació a la disposició del públic en general en la seu electrònica de la Generalitat, en el lloc web (en valencià) i (en castellà).   
La documentació aportada, que es va sotmetre a informació pública, és la següent:  
- Projecte infraestructura d'evacuació. Denominació: «Nova línia subterrània de mitjana tensió s.c 20 kV des de PFV Bonalba fins al centre de seccionament per a l'evacuació d'electricitat. Terme municipal de Mutxamel i Alacant (Alacant)».  
- Separates dirigides a l'Ajuntament d'Alacant i a l'Ajuntament de Mutxamel.  
Nové. Condicionats a la tercera informació pública  
1. Informe conjunt sobre els articles 24t.1 i 30m.2 del DL 14/2020 de l'Ajuntament d'Alacant rebut en el Servici Territorial d'Indústria, Energia i Mines d'Alacant amb data de 21 de març de 2024, en el qual es requerix el refós de la documentació presentada en la tercera informació pública, no només de la línia d'evacuació exclusiva, a més de l'aportació del plànol de reculades de la instal·lació delimitat, en què es justifique el compliment dels paràmetres urbanístics imposats per les normes urbanístiques del PGMO i, en concret:  
«Ocupació:  
L'ocupació de 15,84 % que preveu l'apartat 1.8 del Projecte de generació (i EIP) és errònia, no es tracta només de l'ocupació d'edificacions sinó de la instal·lació (panells, centres de mesura, inversor, etc.). Atés el plànol 2 de la separata de l'Ajuntament en què es representa gràficament i quantifica l'ocupació, es desprén que esta última és de 47.478 m², és a dir, un 49,89 %, com s'indica en diverses parts del projecte. S'haurà de corregir la documentació 1.8 preveient esta circumstància.  
  
Al seu torn, el 50 % de la superfície de la parcel·la que queda lliure s'haurà de destinar a cultiu o arbratge, o, en defecte d'això, mantindre-la en el seu estat natural, i això és d'especial importància en la franja de reculada, a fi d'aconseguir la seua màxima integració en el paisatge.  
- Justificació de reculades.  
No s'aporta el plànol de reculades de la instal·lació delimitat. El plànol 4 de la separata de l'Ajuntament considera una reculada a fites de 5,00 m (traç discontinu blau) i este ha de ser de 10,00 m, per tant, com es deduïx del plànol esmentat, no es complix esta exigència.   
La proposta definitiva haurà de complir amb la reculada indicada de 10,00 m a fites.  
La reculada de 25,00 m a eix de vial haurà de quedar delimitada. Ateses les circumstàncies geomètriques de la parcel·la, es deduïx que complix amb la reculada mínima a eix de camins.  
- Posició del tancat.  
Respecte al tancat de la propietat, tan sols es recorda que és aplicable l'art. 49 de les normes urbanístiques, segons el qual els tancaments de parcel·les que tenen davant els camins públics representats gràficament en el plànol de qualificació de sòl guardaran una reculada mínima de 4,00 m. respecte a l'eix del camí en qüestió. Es requerirà, en el seu moment, si és el cas, la sol·licitud pertinent de tira de cordes i es determinarà així la reculada concreta del tancament de parcel·la respecte a l'eix dels camins públics.  
• Haurà de quedar clarament identificada la superfície de parcel·la que quedarà vinculada a l'activitat i sobre la qual s'apliquen els paràmetres urbanístics segons disposa l'article 211 del text refós de la Llei d'ordenació, territori, urbanisme i paisatge, i formar un àmbit de perímetre continu i ininterromput. Així està arreplegat mitjançant nota marginal en el registre de la propietat, que associa la vinculació del terreny a l'ús i aprofitament autoritzat.  
S'haurà d'aportar a l'Ajuntament un mesurament real dels terrenys vinculats a la instal·lació en el sistema de referència ETRS89-HUSO30 projecció UTM en format dwg, dxf, dgn o gml per a la comprovació de superfícies i paràmetres.  
• Donada la dispersió documental i les diferents propostes plantejades, s'haurà d'aclarir quina és la distribució de plaques fotovoltaiques i el traçat de la tanca que es planteja com a definitiu. D'altra banda, es considera necessari refondre la documentació a fi de ser una proposta determinada i ser considerada com a obra completa perquè s'interprete de manera inequívoca la proposta que s'ha d'implantar sobre el territori.  
  
• Pel que fa al Catàleg de béns i espais protegits en tramitació, la documentació presentada fa al·lusió a l'exposició pública de la seua versió preliminar i a l'estudi de paisatge que l'acompanyava, que feia referència a la unitat de paisatge Serra de Bonalba que preveia este últim; encara que no es fa menció a la serra com a recurs de paisatge, tal com sí que fa l'estudi de paisatge esmentat.  
No obstant això, no es fa cap al·lusió a la proposta de catàleg amb aprovació del Ple ni, per extensió, a l'espai catalogat pel seu valor i interés natural, la Serra de Bonalba (fitxa N25), el qual, al seu torn, es troba qualificat pel PGMO com a sòl no urbanitzable d'especial protecció - fita (SNU/H). L'EIP hauria de prendre-ho en consideració.  
  
• Pel que fa a la línia d'evacuació proposada, part del seu traçat discorre de manera soterrada per camí públic pel TM d'Alacant, i la classificació i qualificació del sòl que travessa és sòl no urbanitzable, qualificat de sòl no urbanitzable comú - rústic (SNU/RU). El traçat indicat en la documentació gràfica que discorre pel camí vell de Mutxamel es representa gràficament de manera irregular, la disposició de la línia d'alta tensió subterrània haurà de definir-se de manera regular i contínua respecte a l'eix de la carretera, en compliment, a més, de la normativa tècnica reglamentària pel que fa a la seua profunditat i a l'encreuament de la línia proposada amb altres xarxes.   
Vista la proximitat amb la instal·lació fotovoltaica proposada Pr. Hoyapatos - ATALFE/2022/12/03, es considera apropiada la coordinació entre les dos plantes pel que fa a la instal·lació d'evacuació a fi de concórrer esta a corredors multifuncionals.  
  
• Pel que fa als criteris generals, específics i territorials per a la implantació de centrals fotovoltaiques en àrees sotmeses a protecció mediambiental, arreplegats en els articles 8, 9 i 10 del Decret llei 14/2020, a l'efecte d'espais municipals amb protecció mediambiental cal remetre als àmbits d'interés enumerats en els apartats A i B d'este informe i a les observacions efectuades sobre este tema. Tot això, sense perjuí de les apreciacions fetes a este efecte per les administracions competents en matèria de paisatge, forestal i inundabilitat.  
• Respecte a la valoració positiva de l'activitat, la necessitat d'emplaçament en el medi rural, la major oportunitat i conveniència de la localització proposada i la racionalitat de l'ús del sòl no urbanitzable, cal remetre a les observacions efectuades a este efecte en l'apartat E d'este informe, sense perjuí del que consideren les administracions competents en la matèria i, atesos els aspectes exigits relatius a l'art. 220 del TRLOTUP, l'òrgan competent en matèria d'ordenació del territori i paisatge l'informe del qual serà preceptiu i vinculant com arreplega l'apartat i i l'apartat j de l'art. 2 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
  
• Pel que fa a les mesures d'integració paisatgístiques davant de l'alta visibilitat de la instal·lació des de la CV-773 i que resulten pròximes a la Serra de Bonalba, hauran d'atendre's a les mesures d'integració paisatgística indicades en l'EIP i a les indicacions complementàries de l'apartat B d'este informe, entre les quals destaquen:  
- La pantalla vegetal proposada (plànol 09 de l'EIP) s'ha de dur a terme amb espècies fonamentalment perennifòlies amb la finalitat de garantir la continuïtat dels seus efectes.  
- La plantació haurà de ser de manera irregular, i ha de respectar les masses arbòries i arbustives existents.  
- Respecte al port dels exemplars indicats en les mesures d'integració paisatgística de l'EIP, cal, a més, procurar la plantació parcial d'exemplars arboris i arbustius de més port per a garantir el compliment de les mesures d'integració des de l'inici de l'activitat.  
  
- Al seu torn, seria procedent la consideració de plantació de la zona est de l'àmbit de la planta solar, és a dir, l'àrea existent als peus de la Serra de Bonalba i reforçar la pantalla vegetal disposada de manera irregular en el front que fita amb camí públic.  
Complementàriament, es tindran en consideració les Mesures sobre sòls classificats com a visibles de l'apartat C d'este informe respecte a la modificació puntual núm. 44 del PGOU en tramitació.»  
  
Es trasllada al promotor l'informe, al qual respon en data de 10 d'abril de 2024 amb la presentació d'un projecte refós en què es justifiquen els diferents condicionats de l'informe de l'Ajuntament d'Alacant esmentat, que reduïx la superfície ocupada per la planta fotovoltaica des dels 47.478 m2 fins als 40.945 m2. Per tant, passa a ser l'ocupació màxima de la parcel·la en projecte del 43,03 % i complix amb les reculades establides. Reduïx el nombre de panells fotovoltaics de 4.550 de 630 W a 4.212 de 650 W.  
D'altra banda, el promotor aporta un nou estudi d'integració paisatgística amb les mesures sol·licitades per l'Ajuntament d'Alacant.  
Pel que fa al condicionat establit en l'informe de l'Ajuntament d'Alacant en el qual s'indica que a causa de la proximitat amb la instal·lació fotovoltaica proposada, Pr. Hoyapatos - ATALFE/2022/12/03, es considera apropiada la coordinació entre les dos plantes pel que fa a la instal·lació d'evacuació a fi de concórrer esta a corredors multifuncionals. El promotor indica que el punt d'accés i connexió fixat pel gestor de la xarxa de distribució és diferent i, per tant, no és possible esta coordinació.  
Després del trasllat de la resposta del promotor a l'Ajuntament d'Alacant, este emet un nou informe favorable, en data de 30 d'abril de 2024, amb els condicionats establits en el resolc segon d'esta resolució.  
  
El promotor manifesta conformitat amb l'informe de 3 de maig de 2024.  
Els organismes següents no han contestat a la sol·licitud efectuada: Ajuntament de Mutxamel, per la qual cosa, transcorregut el termini concedit, s'entén que no hi ha cap objecció a les autoritzacions.  
Dècim. Al·legacions a la tercera informació pública  
No s'han presentat al·legacions durant el període d'informació pública ni s'ha personat acreditant la condició de persona interessada cap persona física ni jurídica.  
Onzé. Adaptació a condicionats   
En data de 28 de març de 2022, el Servei de Gestió Territorial emet un informe en què la considera compatible condicionada pel que fa a la instal·lació de la planta solar pel criteri d'ocupació racional del sòl. No obstant això, pel que fa a la línia d'evacuació de la planta fotovoltaica, es considera no compatible.  
El promotor manifesta conformitat amb l'informe en data de 13 de maig de 2022 i proposa un traçat nou per camins públics fins al centre de seccionament, sol·licita que s'aprove la proposta per a modificar el projecte constructiu, que és aprovat en l'informe del Servei de Gestió Territorial emés en data de 7 de juny de 2022, d'acord amb les consideracions i conclusions emeses en l'informe de les incidències sobre l'ordenació del territori emés en data de 28 de març de 2022. En este informe de contestació d'al·legacions, considerant que la planta solar és compatible amb el projecte que complisca amb la proposta de traçat, d'acord amb les determinacions del Pla d'acció territorial de caràcter sectorial sobre prevenció del risc d'inundació a la Comunitat Valenciana i la resta de normativa d'aplicació tinguda en compte en l'elaboració de l'informe.  
El promotor de la instal·lació presenta nous projectes d'execució de la instal·lació modificada, en data de 14 de juliol de 2022, segons la proposta del paràgraf anterior, en què soterra la línia d'evacuació a través de camins públics fins al centre de seccionament.  
A causa de les modificacions substancials produïdes en la instal·lació, es va procedir a una segona informació pública del projecte d'execució modificat.  
En data de 7 de febrer de 2023, el SIVP emet un informe favorable condicionat al compliment dels requeriments exposats, en què considera que la instal·lació no s'adapta als bancals existents, i que qualsevol actuació pretesa no haurà de modificar substancialment la topografia actual del terreny, més enllà dels moviments de terra imprescindibles per a la implantació de les instal·lacions.   
Per la qual cosa, el promotor proposa una modificació del tancat portat als límits de la parcel·la i a una modificació interior de la disposició dels mòduls que és acceptada en els informes del SIVP de dates de 30 de març i 15 de maig de 2023. Entre les modificacions principals, cal destacar el canvi de model dels panells fotovoltaics, que passen de 535 a 630 W unitaris, amb la qual cosa es reduïx el seu nombre de 5.600 a 4.550, i la seua potència instal·lada en mòduls de 2.996 a 2.886,5 kW. La tecnologia de fixació passa de ser seguidors a un eix a una estructura fixa bipost inclinada 15 graus.  
En data de 12 de setembre de 2023 el promotor presenta un projecte nou de la infraestructura d'evacuació d'ús exclusiu per acord del mateix amb algun titular dels terrenys afectats per esta, per la qual cosa, com que es considera modificació substancial, es procedix a una tercera informació pública només per a la proposta d'infraestructura d'evacuació modificada, que a més no requerirà la declaració d'utilitat pública, en concret, per a cap parcel·la afectada per la instal·lació.  
Després de l'informe amb data de 21 de març de 2024 de l'Ajuntament d'Alacant, el promotor aporta un nou projecte refós, en data de 8 de maig de 2024, en el qual reduïx la superfície de panells fotovoltaics i la seua potència unitària, que passa d'un número de 4.550 de potència de 630 W a 4.212 de 650 W, i deixa lliure part de la parcel·la. En conseqüència, s'ha disminuït la potència instal·lada de 2.866,5 kW a 2.737,8 kW.  
Dotzé. Avaluació ambiental  
De conformitat amb la Llei 21/2013, de 9 de desembre, d'avaluació ambiental, i la Llei 2/1989, de 3 de març, de la Generalitat Valenciana, d'impacte ambiental, la instal·lació objecte d'este procediment no constituïx un projecte sotmés a avaluació d'impacte ambiental.  
Tretzé. Implantació en sòl no urbanitzable  
Consta un informe de compatibilitat urbanística municipal favorable emés el 29 d'octubre de 2020 per l'Ajuntament d'Alacant, en virtut de l'article 22 de la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, respecte a les parcel·les on se situaran els grups generadors.  
  
Consten en l'expedient informes favorables del Servei d'Infraestructura Verda i Paisatge i del Servici de Gestió Territorial, amb dates de 16 de maig de 2023 i 10 de setembre de 2022, respectivament, els dos servicis dependents de la Direcció General de Política Territorial i Paisatge. Els condicionats arreplegats en estos s'indiquen en el punt primer de la part dispositiva d'esta resolució.  
  
Catorzé. Evacuació i connexió a la xarxa  
La central fotovoltaica evacuarà l'energia generada mitjançant una línia subterrània de 20 kV amb conductor HEPRZ1 12/20 kV H16 3x(1x240) mm², de longitud total de 2.838 m, per a connectar amb un nou centre de seccionament del qual partirà una línia subterrània de doble circuit i tensió 20 kV que utilitzarà un conductor HEPRZ1 12/20 kV H16 3x(1x240) mm2, per a dur a terme la connexió en entrada/eixida en el Centre de Seccionament i fins al punt de connexió, efectuada mitjançant entroncament a la línia existent en el tram entre el CT Mati 14 i el CT la Nit 5 de la LSMT existent «Bonalba» de 20 kV de la ST Cantalar subjacent del nuc de la xarxa de transport El Cantalar 220 kV. Tant el centre de seccionament com la línia subterrània de doble circuit i tensió 20 kV, indicades anteriorment, seran cedides al gestor de la xarxa i-DE Redes Eléctricas Inteligentes SAU.  
Consta en l'expedient un document d'acceptació per part del gestor de la xarxa de distribució, i-DE Redes Eléctricas Inteligentes, SAU, dels projectes de les instal·lacions que se cediran després de l'execució d'estes (el centre de seccionament i la línia subterrània d'alta tensió que s'han indicat anteriorment).   
Consta garantia econòmica per a la tramitació de la sol·licitud d'accés a la xarxa de distribució, depositada amb data de 13 de febrer de 2020 davant de l'Agència Tributària Valenciana amb número de garantia 032020V52, per a una instal·lació de producció denominada «Alicante Bonalva» de tecnologia fotovoltaica per a col·locar-la al terme municipal d'Alacant i de 3 MWp instal·lats, per import de 120.000 € (cent vint mil euros) corresponents a una quantia equivalent a 40 €/kW instal·lats, en virtut de l'article 59/66 bis del Reial decret 1955/2000, d'1 de desembre.  
El promotor disposa dels permisos d'accés i connexió atorgats per l'empresa distribuïdora, amb data de 28 de juny de 2020, relatius a la sol·licitud de la instal·lació «FV Bonalba», amb una potència d'accés concedida de 2,86 MWn en 20 kV en el nuc de la xarxa de distribució ST Cantalar, subjacent del nuc de la xarxa de transport El Cantalar 220 kV connectat a la xarxa de distribució a través de la interfície transport-distribució existent (dos transformadors de distribució —no de transport— 220/20 kV de 50 MVA cada un).  
A la vista del contingut i els pronunciaments d'estos permisos, ha de considerar-se que les instal·lacions no generaran incidències negatives en el sistema.  
Quinzé. Acreditacions prèvies a la resolució  
Consta en l'expedient una justificació dels criteris energètics específics per a la implantació i el disseny de centrals fotovoltaiques, arreplegats en l'article 11 del Decret llei 14/2020.  
L'agent promotor acredita els aspectes següents, d'acord amb el que establix l'article 30.1 del Decret llei 14/2020, de manera prèvia a la resolució del procediment:  
- Capacitat legal, tècnica i econòmica per a dur a terme el projecte, així com que disposa, de manera efectiva, dels recursos econòmics i financers necessaris per a materialitzar el projecte d'execució sol·licitat.   
  
El projecte es finançarà amb recursos propis d'un soci directe de l'empresa sol·licitant. En el cas de canvis en la participació dels socis accionistes de l'empresa promotora, s'haurà de comunicar esta circumstància, i se subrogaran en els compromisos adquirits per a justificar esta capacitat, i serà causa de revocació de l'autorització administrativa, en cas contrari, per incomplir el condicionament.  
  
- Disposar dels terrenys on s'implantarà la instal·lació. El promotor de la instal·lació disposa de contracte d'arrendament de les parcel·les on s'implantarà la instal·lació.   
També disposa dels drets de pas de les línies subterrànies elèctriques que cal autoritzar, per la qual cosa no ha sigut necessari efectuar la declaració d'utilitat pública, en concret, de les parcel·les que s'havia sol·licitat en les dos primeres informacions públiques, ja que han sigut aportats els corresponents acords. En data de 10 de maig de 2024, el promotor ha presentat desistiment de la sol·licitud de la declaració d'utilitat pública, ja que posseïx els acords amb els propietaris de les parcel·les per on transcorrerà la instal·lació.   
- Disposar dels permisos d'accés i connexió per a la instal·lació, indicats anteriorment.  
S'ha sol·licitat als ajuntaments d'Alacant i Mutxamel en data de 12 d'agost de 2022, l'informe preceptiu i no vinculant establit en l'article 30.2 del Decret llei 14/2020, de 7 d'agost.   
S'ha rebut l'informe amb valoració favorable de l'Ajuntament d'Alacant de dates de 21 de març i 30 d'abril de 2024, descrit en la disposició quarta dels antecedents d'esta resolució.  
L'informe de l'Ajuntament de Mutxamel no ha sigut aportat a l'expedient. Transcorregut el termini per a l'emissió d'este informe, es continua la tramitació conforme a l'article 80 de la Llei 39/2015, d'1 d'octubre, del procediment administratiu comú de les administracions públiques, en relació amb l'article 22 de la mateixa norma legal.  
Setzé. Procediment d'urgència  
Com que es tracta d'un projecte amb una potència de generació inferior o igual a 10 MW, en virtut de l'article 33.1 del Decret llei 14/2020, de 7 d'agost, es tramita, des del 23 d'abril de 2022, pel procediment d'urgència d'acord amb la Llei 39/2015, de procediment administratiu comú de les administracions públiques, i es reduïxen a la mitat els terminis establits per al procediment ordinari, excepte els relatius a la presentació de sol·licituds i recursos.  
Desseté. Instal·lacions cedides al gestor de la xarxa  
Consten en l'expedient el document d'acceptació per part del gestor de la xarxa de distribució, i-DE Redes Eléctricas Inteligentes, SAU, dels projectes de les instal·lacions que seran cedides després de l'execució d'estes. (centre de seccionament i línia subterrània d'alta tensió).  
  
Dihuité. Nous departaments  
Que les referències realitzades en els diferents informes emesos a departaments del Consell, actualment inexistents, han d'entendre's referides als nous departaments, de conformitat amb les noves competències i l'organització derivades del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, i les modificacions realitzades.  
Consta en l'expedient la proposta de resolució de la secció tramitadora de l'expedient del Servei Territorial d'Indústria, Energia i Mines d'Alacant.  
  
Fonaments de dret  
  
Primer. La instrucció i la resolució d'este procediment administratiu correspon a la Generalitat, ja que la instal·lació elèctrica objecte d'este radica íntegrament en territori de la Comunitat Valenciana, i no està enquadrada en les que preveu l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
Segon. Este servici territorial és competent per a resoldre d'acord amb el que es disposa en l'article 4 del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, i considerant el que s'establix en l'article 14 de l'Orde 3/2024, de 16 d'abril, de la Conselleria d'Innovació, Indústria, Comerç i Turisme, mitjançant la qual es desenvolupa el Decret 226/2023, del Consell, de 19 de desembre, pel qual s'aprova el Reglament orgànic i funcional de la Conselleria d'Innovació, Indústria, Comerç i Turisme, la resolució del procediment és competència del Servei Territorial d'Indústria, Energia i Mines d'Alacant, ja que la potència a instal·lar és igual o inferior a 10 MW.   
Tercer. Segons l'article 53.1 de la Llei 24/2013, de 26 de desembre, del sector elèctric, i l'article 7 del Decret 88/2005, de 29 d'abril, del Consell de la Generalitat, la construcció de les instal·lacions de producció d'energia elèctrica requerix autorització administrativa prèvia i autorització administrativa de construcció, i la tramitació i resolució han de fer-se de manera conjunta, segons establix l'article 21.1 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
A més, d'acord amb l'article 21.5 de la Llei 24/2013, de 26 de desembre, formaran part de la instal·lació de producció les infraestructures d'evacuació, que inclouen la connexió amb la xarxa de transport o de distribució i, si és el cas, la transformació d'energia elèctrica.  
  
Quart. Com que es tracta d'una central fotovoltaica que s'implantarà en sòl no urbanitzable, tenint en compte el que establix l'article 7.3 del Decret 88/2005, de 29 d'abril, és aplicable el procediment que establix el capítol II del títol II del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la reactivació econòmica urgent.  
Segons l'epígraf i de l'article 2 del DL 14/2020, l'autorització d'implantació en sòl no urbanitzable és el pronunciament de l'òrgan competent en matèria d'energia que, d'acord amb l'informe previ, preceptiu i favorable de l'òrgan competent en matèria d'ordenació del territori i paisatge, autoritza a implantar una instal·lació de producció d'energia elèctrica que utilitza energia primària d'origen renovable en unes parcel·les concretes de sòl no urbanitzable i establix les condicions en què podrà realitzar-se esta implantació. Este pronunciament substituïx la intervenció que realitza la Generalitat en el procediment d'autorització d'usos i aprofitaments en sòl no urbanitzable previst en la normativa d'ordenació del territori, urbanisme i paisatge.  
  
Quint. Segons el que indica l'article 25 del Decret llei 14/2020, l'informe en matèria d'ordenació del territori i paisatge tindrà caràcter vinculant i haurà de ser favorable a l'efecte de poder atorgar l'autorització d'implantació en sòl no urbanitzable de la instal·lació, excepte en els supòsits en els quals l'autorització esmentada no es requerisca d'acord amb la legislació d'ordenació del territori, urbanística i del paisatge.  
  
Sext. De conformitat amb l'article 7 de la Llei 21/2013, de 9 de desembre, d'avaluació ambiental, i la Llei 2/1989, de 3 de març, de la Generalitat Valenciana, d'impacte ambiental, la instal·lació objecte del present procediment no constituïx un projecte sotmés a avaluació d'impacte ambiental.  
Sèptim. D'acord amb l'article 53.1.a de la Llei 24/2013, de 26 de desembre, del sector elèctric, l'autorització administrativa d'instal·lacions de generació no podrà ser atorgada si el seu titular no ha obtingut prèviament els permisos d'accés i connexió a les xarxes de transport o distribució corresponents.  
De conformitat amb l'article 36.2 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, per a obtindre l'autorització de la instal·lació serà un requisit previ indispensable obtindre els permisos d'accés i connexió a les xarxes de transport o distribució corresponents per la totalitat de la potència de la instal·lació, sense perjuí que l'article 53.1 de la Llei 24/2013, de 26 de desembre, disposa que les autoritzacions administratives d'instal·lacions de generació es podran atorgar per una potència instal·lada superior a la capacitat d'accés que figure en el permís d'accés.  
  
D'acord amb la redacció vigent de l'article 3 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, en el cas d'instal·lacions fotovoltaiques, la potència instal·lada serà la inferior entre les dos següents:  
a) La suma de les potències màximes unitàries dels mòduls fotovoltaics que configuren esta instal·lació, mesurades en condicions estàndard segons la norma UNE corresponent.  
b) La potència màxima de l'inversor o, si és el cas, la suma de les potències dels inversors que configuren esta instal·lació.  
Esta definició de potència instal·lada tindrà efectes per a les instal·lacions que, una vegada comencen a tramitar-se, encara no hagen obtingut l'autorització d'explotació definitiva, segons la disposició transitòria quinta del Reial decret 1183/2020, de 29 de desembre.  
Octau. D'acord amb el que disposen l'article 53.4 de la Llei 24/2013, de 26 de desembre, del sector elèctric; l'article 131 del Reial decret 1955/2000, d'1 de desembre, i l'article 8 del Decret 88/2005, de 29 d'abril, les persones sol·licitants d'autoritzacions d'instal·lacions de producció d'energia elèctrica han d'acreditar la capacitat legal, tècnica i economicofinancera exigible per a efectuar cada un dels projectes que presenten, tot això sense perjuí del que preveu este últim en relació amb l'exempció d'acreditació d'estes capacitats que potestativament puga atorgar l'Administració per als qui estiguen exercint l'activitat. En el present s'han acreditat estes.  
  
D'acord amb l'article 30.1 del DL 14/2020, abans de la resolució, el promotor ha d'acreditar la disponibilitat efectiva dels recursos econòmics i financers necessaris per a materialitzar el projecte d'execució sol·licitat.   
El projecte, segons consta en l'expedient, es finançarà amb recursos propis d'un soci indirecte de l'empresa sol·licitant, i consta en l'expedient documentació acreditativa del compromís economicofinancer per part d'este soci amb data de 24 de gener de 2023.  
En el cas de canvis i amb la finalitat que es mantinga el compliment del que establix el precepte indicat anteriorment, qualsevol variació en la forma de finançament del projecte o en la participació dels socis accionistes de l'empresa promotora s'haurà de comunicar, i en este últim cas, haurà de constar la subrogació dels nous socis en els compromisos adquirits per a justificar esta capacitat, i serà causa de revocació de l'autorització administrativa en cas contrari, tal com s'indica en les condicions de compliment d'esta resolució.  
  
Nové. D'acord amb l'apartat 2.A.4 de l'article 5 del Decret 88/2005, de 29 de novembre, en la sol·licitud d'autorització administrativa prèvia ha de justificar-se la necessitat de la instal·lació i que esta no genera incidències negatives en el sistema.  
Dècim. D'acord amb l'article 53.1.b de la Llei 24/2013, del sector elèctric, per a la sol·licitud de l'autorització administrativa de construcció, el promotor presentarà un projecte d'execució amb una declaració responsable que acredite el compliment de la normativa que li siga aplicable.  
Onzé. Segons el que establix el capítol III del Decret llei 14/2020, la persona titular de la instal·lació està obligada a desmantellar-la completament i a restaurar els terrenys i l'entorn una vegada finalitzada l'activitat, per a la qual cosa ha de constituir una garantia econòmica a favor de l'òrgan competent en matèria d'energia per a autoritzar la instal·lació, l'import de la qual serà la capitalització del pressupost de desmantellament de la central fotovoltaica i de restauració del terreny i l'entorn afectat al tipus d'interés legal dels diners, amb la consideració d'una vida útil de la instal·lació de 30 anys. En cap cas este import serà inferior al 5 % del pressupost d'execució material del projecte tècnic. Esta garantia es cancel·larà quan la persona titular de la instal·lació acredite el compliment de les obligacions a les quals està afecta.  
Dotzé. En virtut de la disposició transitòria única del Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna, les modificacions que establix este decret llei que afecten la implantació d'instal·lacions per a l'aprofitament de les energies renovables seran aplicables als procediments en tràmit.  
  
Com que es tracta d'un projecte amb una potència de generació inferior o igual a 10 MW, en virtut de l'article 33.1 del Decret llei 14/2020, de 7 d'agost, es tramita, des del 23 d'abril de 2022, pel procediment d'urgència, d'acord amb la Llei 39/2015, de procediment administratiu comú de les administracions públiques, i es reduïxen a la mitat els terminis establits per al procediment ordinari, excepte els relatius a la presentació de sol·licituds i recursos.  
Tretzé. Segons s'indica en l'article 45.4 de la Llei 39/2015, d'1 d'octubre, del procediment administratiu comú de les administracions públiques, la publicació d'actes i comunicacions que, per disposició legal o reglamentària, haja de practicar-se en tauler d'anuncis o edictes, s'entendrà complida per la seua publicació en el diari oficial corresponent.  
Catorzé. D'acord amb el que es disposa en l'article 109.2 de la Llei 39/2015, d'1 d'octubre, del procediment administratiu comú de les administracions públiques, estes podran rectificar en qualsevol moment, d'ofici o a instàncies dels interessats, els errors materials, de fet o aritmètics existents en els seus actes.  
Quinzé. L'eficàcia dels actes administratius quedarà demorada quan així ho exigisca el contingut de l'acte o estiga supeditada a la seua notificació, publicació o aprovació superior, segons estipula l'article 39 de l'esmentada Llei 39/2015, d'1 d'octubre.  
SETZÉ. Consten en l'expedient administratiu tots els informes preceptius i vinculants en matèria de territori i paisatge, així com la compatibilitat urbanística emesa per l'Ajuntament d'Elx i la sol·licitud dels preceptius informes d'acord amb l'article 24 i 30 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la reactivació econòmica urgent.  
Tal com s'ha indicat en l'antecedent nové, en data de 12 d'agost de 2022 es va sol·licitar als ajuntaments d'Alacant i Mutxamel l'informe preceptiu i no vinculant establit en l'article 30.2 del Decret llei 14/2020, i no consta en l'expedient resposta a esta petició de l'Ajuntament de Mutxamel. Transcorregut el termini per a l'emissió d'este informe, es continua la tramitació conforme a l'article 80 de la Llei 39/2015, d'1 d'octubre, del procediment administratiu comú de les administracions públiques, en relació amb l'article 22 de la mateixa norma legal.  
  
Consta l'informe preceptiu i no vinculant establit en l'article 30.2 del Decret llei 14/2020, de l'Ajuntament d'Alacant amb data de 21 de març i 30 d'abril de 2024, en què es valora favorablement el projecte.  
Desseté. Que consta escrit de desistiment a la sol·licitud de declaració d'utilitat pública presentat pel promotor en data de 10/05/2023, ja que té els acords amb els propietaris de les parcel·les afectades per la instal·lació. Per la qual cosa, a la vista de l'article 94 de la Llei 39/2015, d'1 d'octubre, en relació amb l'art. 148 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, és procedent acceptar el desistiment esmentat i no resoldre declaració d'utilitat pública.  
  
En consideració d'això, complits els requisits i els procediments legals i reglamentaris establits en la legislació vigent aplicable, i, en concret, d'acord amb la Llei 24/2013, de 26 de desembre, del sector elèctric; el Reial decret 1955/2000, d'1 de desembre, i el Decret llei 14/2020, de 7 d'agost, del Consell, en la redacció vigent en el moment de la sol·licitud, el Servici Territorial d'Indústria, Energia i Mines d'Alacant, en l'àmbit de les competències que té atribuïdes, resol:  
  
Primer  
Acceptar el desistiment fet pel promotor a la sol·licitud de la declaració d'utilitat pública, ja que té els acords amb els propietaris de les parcel·les afectades per la instal·lació.   
  
Segon  
Autorització d'implantació en sòl no urbanitzable del projecte de central fotovoltaica «FV Bonalba» per a la realització de l'activitat de producció d'energia elèctrica.  
Atés el sentit de l'informe emés per l'òrgan competent en matèria d'ordenació del territori i paisatge, s'atorga l'autorització d'implantació en sòl no urbanitzable a Fotovoltaica Monte Olimpo, SL, de la central fotovoltaica «FV Bonalba» per a la realització de l'activitat de producció d'energia elèctrica en les parcel·les següents:  
  
Municipi: Alacant Polígon: 6 Parcel·la: 60  
Àrea de la superfície ocupada (ha) 4,0543  
  
  
Sotmesa a les condicions següents:  
Servici de Gestió Territorial: Segons l'arreplegat en els seus informes de dates 16 de setembre de 2022 i 25 de gener de 2024 en què es ratifica tant l'informe de 25 de març de 2022 com les contestacions de les al·legacions en data de 6 de juny de 2022:  
- El manteniment de les condicions d'infiltració amb els canvis dels pendents ha de comptar amb una estratificació en forma de taules del terreny, entre zona de plaques solars i zones de pas, executades en sentit transversal al pendent que disminuïsquen l'escolament i augmenten la infiltració.  
- La conservació i la plantació de zones de vegetació en els estrats herbacis, arbustius i arboris que servisquen de tamís de la pluja i generen condicions favorables per a la infiltració disminuint els escolaments.  
  
- El tancat perimetral de la parcel·la haurà de ser permeable al flux.  
  
- Es deixaran lliures d'ocupació per plaques solars els punts de desaigüe de l'escolament superficial.  
Servici d'Infraestructura Verda i Paisatge: Segons l'arreplegat en els seus informes de dates 1 i 15 de març de 2024:  
- Qualsevol actuació pretesa no haurà de modificar substancialment la topografia actual del terreny, més enllà dels moviments de terra imprescindibles per a la implantació de les instal·lacions. De la mateixa manera, la morfologia de la planta respectarà les elevacions i els pendents de la topografia de les parcel·les, i s'adaptarà al relleu i als bancals existents.  
- Es plantarà una franja vegetal perimetral que combinarà espècies autòctones de port arbori i arbustiu presents a l'entorn de la parcel·la d'actuació, com ara pi blanc (Pinus halepensis), llentiscle (Pistacia lentiscus), espinal negre (Rhamnus lyciodes), romer (Salvia rosmarinus) i timó (Thymus vulgaris). Els exemplars de pi blanc que d'implantar seran de 2 m d'altura, mentres que les espècies arbustives seran de 0'3-0'4 m d'altura.  
Esta franja vegetal es farà mitjançant la distribució de bosquets, en què s'agruparan diferents exemplars en les zones de més visibilitat i s'alternaran individus de mitjà i gran port, i es combinaran amb les espècies arbustives definides. En tot cas s'evitarà l'alineació homogènia i seriada d'elements, així com la disposició de les espècies seguint un patró repetitiu en els elements introduïts, que generaria una imatge excessivament antropitzada.  
- Es mantindrà la vegetació actual en les zones de la parcel·la no ocupades pels mòduls i es plantarà vegetació anàloga a la que hi ha en les zones lliures de la parcel·la en les quals siga possible. Amb caràcter previ a l'inici de les obres, s'identificaran els peus de garrofera (Ceratonia siliqua) i olivera (Olea europaea) procedents dels antics cultius que romanguen en un correcte estat fitosanitari i de creixement, amb la finalitat que siguen traslladats a altres zones de la parcel·la on no s'hagen d'implantar instal·lacions.  
- S'instal·larà un tancat cinegètic perimetral en la vora exterior de les instal·lacions, amb traçat adaptat a la realitat topogràfica i paisatgística de l'àmbit, que respectarà els bancals, els camins i la morfologia existent.  
- La instal·lació s'adaptarà al parcel·lari i al patró del paisatge, i es respectarà l'estructura dels camins actuals. Els camins d'accés seran els ja existents, que seran condicionats degudament sense alterar el tractament de ferm original. En tot cas, s'evitaran grans desmunts o moviments de terra que puguen alterar les característiques del patró del paisatge. De la mateixa manera, es prioritzaran les superfícies permeables del sòl, i el segellament o la formigonada del terreny es restringirà a les àrees en què el funcionament de l'activitat ho faça necessari.  
  
- S'ha de respectar la topografia actual i garantir la mínima interacció amb el sòl; s'ha d'atendre especialment la trobada amb els terrenys confrontants. S'adaptarà la disposició dels mòduls al pendent de la parcel·la, i es reproduirà en la mesura que siga possible l'estructura topogràfica del terreny; s'evitarà, en tot cas, la construcció de plataformes que suposarien una gran alteració del paisatge. La morfologia de la planta respectarà les elevacions i els pendents de la topografia de les parcel·les, i s'adaptarà al relleu i als bancals existents.  
  
- Es procurarà la qualitat dels dissenys, tant de la planta en conjunt com dels seus elements, i s'hauran d'evitar superfícies excessivament reflectores i altura excessiva dels mòduls.  
S'instal·laran panells de reflectivitat mínima, a fi de minimitzar l'afecció quant a reflexos. El vidre dels mòduls tindrà una capa antireflectora que mitigarà la reflexió de la llum i evitarà l'enlluernament. Totes les parts metàl·liques, incloses les estructures de suport, es pintaran amb tonalitats grisenques mats, a fi d'impedir reflexos. S'utilitzaran pintures minerals amb base de silicats i s'evitaran pintures plàstiques. Les edificacions tindran tractament de façana en tots els paraments i es mantindran en bon estat. El cromatisme exterior de les edificacions haurà de ser conforme a les tonalitats presents en l'entorn. No s'utilitzaran revestiments reflectors en els tancaments de façana i s'evitaran materials opacs que puguen produir reflexos apreciables. Les cobertes de les edificacions podran ser planes o inclinades, però no es podran abocar sobre les façanes. Els revestiments de les cobertes no accessibles seran vegetals o de graves en tons grisos. Els panells utilitzaran materials els colors i les textures dels quals afavorisquen la seua integració amb el paisatge circumdant.  
Direcció General de Medi Natural i Animal: Segons l'arreplegat en els seus informes amb data de 30 de maig i de 30 de juny de 2023:  
- El desbrossament amb labor superficial (segons la informació aportada entre 15-20 cm de profunditat) haurà de limitar-se en aquells punts concrets on s'hagen de suavitzar els regruixos i en l'obertura de rases, en la resta de la parcel·la on s'instal·len les estructures solars només s'admet el desbrossament superficial per a eliminar la part aèria de la vegetació sense remoure la capa superficial del sòl.  
- Preveure regs de suport en acabar la fase de construcció per a afavorir la regeneració de la cobertura vegetal.  
- Conservar, en tot cas, els bancals existents en la zona d'intervenció, mantenint l'estructura actual de terrasses (no es podrà alterar la geomorfologia de les parcel·les), i si s'observen danys en estes infraestructures, hauran de ser restaurades.  
- Preveure un sistema de drenatge que arreplegue les aigües d'escorrentia per a la seua reutilització o que afavorisca la seua dispersió.  
- Mantindre una capa de jaç protector (conegut com a mulch, en anglés) amb restes de vegetació o palla en acabar la fase de construcció per a evitar l'erosió per esguit i laminar fins que tinga lloc el creixement de la vegetació herbàcia natural.  
- Corregir ràpidament els regalls que es formen en pluges intenses.   
  
- Mantindre la vegetació natural existent en la superfície no ocupada pels mòduls i les instal·lacions i minimitzar els efectes sobre esta per a reduir la pèrdua de funcionalitat del sòl forestal. Si pot ser, a manera de franges de vegetació, especialment a peu dels bancals.   
- S'haurà de complir amb el que es disposa en el Decret 7/2004, de 23 de gener, del Consell de la Generalitat Valenciana, sobre mesures de seguretat i prevenció en incendis forestals que cal observar en l'execució d'obres i treballs que s'efectuen en terrenys forestals o voltants, durant les obres d'execució, així com durant els treballs de manteniment, desmantellament i restauració.  
- Durant les fases d'execució i funcionament s'hauran d'adoptar les mesures preventives i correctives necessàries per a minimitzar les afeccions a l'entorn forestal i maximitzar les garanties de la restauració posterior.  
- Alacant i Mutxamel es troben inclosos en la llista de termes municipals afectats per la sobrepoblació de conills. Per això, s'hauran d'adoptar les mesures de control que disposa l'Orde d'11 de juny de 2009, de les directrius extraordinàries per a l'aprofitament, la gestió i el control del conill de muntanya, especialment en consideració de l'article 14.  
- El tancat perimetral previst per a la planta ha d'ajustar-se al que disposa el Decret 178/2005, de 18 de novembre, del Consell de la Generalitat, pel qual s'establixen les condicions dels tancats en el medi natural i dels tancaments cinegètics.  
- Per a evitar la col·lisió d'aus contra este tancat, es col·locaran plaques metàl·liques o d'un material plàstic (poliestiré o similar), de color blanc i acabat mat de 20x20 cm que hauran de situar-se com a mínim en els espais entre suports i ser revisades anualment per a reposar les que puguen haver-se després per a evitar així la pèrdua d'eficàcia de la mesura anticol·lisió.  
- Minimitzar durant les obres l'alteració de l'estrat herbaci i la remoció del substrat amb la finalitat d'evitar l'afecció a l'hàbitat d'interés comunitari 6220\* Zones subestèpiques de gramínies i anuals del Thero-Brachypodietea en l'àmbit del centre de seccionament, i de les línies que arriben fins a este.  
S'insta que es consideren els següents ítems encaminats també a evitar la destrucció de la capa de vegetació natural, minimitzar l'escorrentia, evitar un flux en les taxes d'erosió i, en conseqüència, una pèrdua del valor ambiental d'este sòl forestal:  
- La maquinària per a utilitzar haurà de ser l'apropiada per a actuar en terreny forestal, estudiada per a no compactar el terreny i que no requerisca la construcció addicional de pistes o camins, com són, per exemple, les retroaranyes.  
- Durant la fase d'explotació poden aparéixer signes d'erosió del sòl, per la qual cosa es farà un seguiment anual de l'efectivitat de les mesures de protecció del sòl adoptades en finalitzar la fase de construcció, mitjançant testimonis semisoterrats (erosió laminar real). Es durà a terme una identificació de superfícies en què realment l'erosió supera 10 t/ha.any. Es vigilarà l'aparició d'excavacions al peu dels mòduls i de reguerons, regalls o barrancs. I quan es done el cas, es farà un seguiment complementari després d'episodis de pluges intenses (>50 mm/dia).  
  
Ajuntament d'Alacant: Segons l'arreplegat en el seu informe amb data de 30 d'abril de 2024:  
- El percentatge d'ocupació d'edificació haurà d'estar implícit en el còmput d'ocupació màxima global, qüestió que haurà d'acreditar-se en la corresponent sol·licitud de llicència d'obres.  
- El 50 % de la superfície de la parcel·la que queda lliure s'haurà de destinar a cultiu o arbratge, o, en defecte d'això, mantindre-la en el seu estat natural, i això és d'especial importància en la franja de reculada, a fi d'aconseguir la seua màxima integració en el paisatge.  
- Haurà d'aportar arxiu georeferenciat ETRS89-HUSO30 projecció UTM en format dwg, dxf, dgn o gml, amb l'objecte de comprovació de superfícies i paràmetres; hauran d'aportar-se complementàriament aquells elements susceptibles de ser verificats, com ara la superfície de parcel·la, la superfície ocupada per la instal·lació (superfície barrada) i la projecció de les instal·lacions i edificacions.  
- Prèviament a la sol·licitud de llicència d'obres, haurà de procedir a la depuració física i jurídica de la parcel·la, i caldrà coordinar la realitat física amb la documentació que conste en el Cadastre i el Registre de la Propietat de la parcel·la afectada per la instal·lació.  
- Des del punt de vista de gestió patrimonial, en la mateixa llicència que autoritze la instal·lació de la planta fotovoltaica es disposarà la utilització del domini públic durant el termini necessari per a la realització de les obres, d'acord amb les previsions establides en el projecte.  
  
- Amb posterioritat, se subscriurà una concessió demanial amb el titular de la xarxa distribuïdora.  
- Estes actuacions podran estar subjectes a un cànon, o bé, per estar compreses en el fet imposable de la taxa regulada en l'ordenança fiscal reguladora de la taxa per ocupacions del subsol, sòl i vol de la via pública a favor d'empreses explotadores de servicis de subministraments, publicada en el BOP: núm. 192, de 7 d'octubre de 2022.  
- L'execució material d'esta infraestructura elèctrica en els camins de titularitat municipal requerirà l'oportuna acta de replantejament previ d'obres municipals així com el depòsit de l'import econòmic que es considere necessari per a garantir la seua correcta execució.  
El període de vigència d'esta autorització d'implantació serà de 30 anys, sense perjuí de les possibles pròrrogues que s'atorguen, amb una sol·licitud prèvia per la persona titular amb anterioritat al final del termini esmentat, i que estiguen justificades plenament.   
La caducitat de l'autorització d'implantació en sòl no urbanitzable suposarà la caducitat de les autoritzacions energètiques concedides i l'obligació per part de la persona titular del desmantellament de la instal·lació i de la restauració del terreny i l'entorn afectat.  
De la mateixa manera, en cas de tancar definitivament la instal·lació, es produirà la caducitat de l'autorització d'implantació en sòl no urbanitzable, fet que s'especificarà en l'autorització del tancament.  
En el plànol que consta en l'annex I, es reflectix la zona delimitada per tancat per a ocupació, pels grups convertidors, d'energia solar a electricitat, així com les coordenades geogràfiques que la definixen.  
  
  
Tercer  
Autorització administrativa prèvia del projecte de central fotovoltaica «FV BONALBA», incloent-hi la seua infraestructura d'evacuació exclusiva d'esta, així com l'autorització administrativa prèvia de la infraestructura d'evacuació que serà cedida al gestor de la xarxa I-DE Redes Eléctricas Inteligentes, SAU.  
Atorgar autorització administrativa prèvia a la mercantil Fotovoltaica Monte Olimpo, SL., per a la instal·lació d'una central fotovoltaica, i de la seua infraestructura d'evacuació exclusiva, que es detalla a continuació:  
  
DADES GENERALS DE LA CENTRAL ELÈCTRICA AUTORITZADA I EL SEU ACCÉS A LA XARXA  
  
DENOMINACIÓ FV BONALBA  
TITULAR Fotovoltaica Monte Olimpo, SL.  
TECNOLOGIA FOTOVOLTAICA  
TERMES MUNICIPALS GRUPS (PROVÍNCIA) ALACANT (ALACANT)  
TERMES MUNICIPALS D'EVACUACIÓ FINS AL PUNT DE CONNEXIÓ AMB LA XARXA (PROVÍNCIA) MUTXAMEL, ALACANT (ALACANT)  
POTÈNCIA NOMINAL INVERSORS (MWn) 3,3  
POTÈNCIA PIC DELS MÒDULS FOTOVOLTAICS (MWp) 2,7378  
POTÈNCIA INSTAL·LADA (MW) (segons l'article 3, RD 413/2014) 2,7378  
CAPACITAT D'ACCÉS A LA XARXA CONCEDIDA (MW) 2,86  
NECESSITAT DE SISTEMA DE CONTROL COORDINAT DE POTÈNCIA (segons DA 1a, RD 1183/2020) No  
XARXA A LA QUAL ES CONNECTA: Distribució   
PUNT DE CONNEXIÓ AMB LA XARXA Nou centre de seccionament en la línia 20 kV «Bonalba-Cantalar» titularitat d'I-DE Redes Eléctricas Inteligentes, SAU, subjacent del nuc de la xarxa de transport El Cantalar 220 kV.  
  
  
  
EMPLAÇAMENT DE LA PART DE LA CENTRAL AMB TANCAT PERIMETRAL  
  
Municipi: Alacant Polígon: 6 Parcel·la: 60  
Nre. de zones 2  
Àrea de la superfície de tancat (m²) Superfície per zona   
- Zona 1: 32.939 m2  
- Zona 2: 8.006 m2  
Superfície total: 40.945 m2  
Àrea de la superfície ocupada per mòduls (m²) 11.397 m²  
  
  
  
  
CARACTERÍSTIQUES ELÈCTRIQUES DE LA CENTRAL FOTOVOLTAICA DINS DEL TANCAT  
CAMP GENERADOR  
Nre. de mòduls FV 4.212  
Àrea unitària del mòdul (m2) 2,465 m x 1,134 m  
Potència unitària màxima (Wp) 650  
Potència total mòduls (kWp) 2.737,8  
Tipus de cèl·lules Silici monocristal·lí   
Cares actives dels mòduls Monofacial   
Inclinació (°) 20é   
Orientació Estructura fixa bipost   
Ancoratge de l'estructura al terreny Clavament directe al terreny, sense fonamentació   
INVERSORS  
Nre. inversors 1  
Potència unitària nominal (kWn) 3.300   
Potència total nominal (kWn) 3.300  
DISTRIBUCIÓ SEGONS ESTRUCTURA  
 Estructura   
2Vx13 Estructura   
2Vx7 Estructura   
2Vx6  
Nre. 133 29 29  
Cable DC des de camp solar a caixa de string 2x4 mm² ; 2x6 mm² ;2x10 mm² de CU model PV H1Z2Z2-K  
Cable DC des de caixa de string a l'inversor 2x(2x240)mm² ;2x(2x300)mm²; del model XZ1 Al (S)   
0.6/1kV  
  
  
CENTRES DE TRANSFORMACIÓ  
Nre. total 1  
CT tipus fi de línia  
Nre. 1  
Potència (kVA) ONAN 3.800  
Tensió nominal (kV) 20/0,6kV  
Tipologia Cel·les SF6 1L+1P  
CT servicis auxiliars  
Nre. 1  
Potència (kVA) ONAN 25  
Tensió nominal (kV) XX/XX  
Tipologia Cel·les SF6 / XXXX, 2L+1P / 1L+1P  
   
  
  
  
INFRAESTRUCTURA D'EVACUACIÓ D'ÚS EXCLUSIU / O NO COMPARTIT FINS AL PUNT D'ACCÉS I CONNEXIÓ AMB LA XARXA DE TRANSPORT / DISTRIBUCIÓ  
  
LÍNIA D'EVACUACIÓ DES DE CENTRE DE TRANSFORMACIÓ FINS A CENTRE DE PROTECCIÓ I MESURA  
  
  
Municipi: Alacant Polígon: 6 Parcel·la: 60  
Nre. línies (cable) evacuació 1  
Origen CT  
Final CPM  
Longitud total línia (m) 113 m (3m d'entrada a CPM + 107 m de conductor en rasa   
+ 3m d'entrada a l'estació 1)  
Tensions nominals cable (U0/Un) kV 12/20  
Tipus de cable A L'HEPRZ1 12/20 kV H16 3 x (1 x 150) mm²  
  
  
CENTRE DE PROTECCIÓ I MESURAMENT  
Nre. total 1  
Tipus PFU-5/20 en edifici de formigó prefabricat  
Dimensions exteriors (mm) 6.080 x 2.380 x 3.045  
Tensió nominal (kV) 0,4/20  
Tipologia Cel·les SF6 / OLI, 2L+4P  
CT servicis auxiliars  
Nre. 1  
Potència (kVA) ONAN 25  
  
  
LÍNIA 20 kV CPM - CS   
CARACTERÍSTIQUES GENERALS  
Tipus d'instal·lació Línia elèctrica subterrània  
Sistema Corrent altern trifàsic  
Freqüència (Hz) 50  
Tensió nominal (kV eficaç) 20  
Tensió més elevada de la xarxa (kV eficaç) 24  
Municipis afectats Alacant i Mutxamel  
Província afectada Alacant  
Polígons i parcel·les afectades Polígon: 6 del TM d'Alacant Parcel·les: 60 i 9003  
 Polígon: 7 del TM de Mutxamel Parcel·les: 71, 9016 i 917  
 C/ La Nit del TM de Mutxamel  
 Ref. cadastral: 8431609QB4416U3191FJ del TM de Mutxamel  
Origen instal·lació Centre de protecció i mesurament  
Final instal·lació Centre de seccionament  
Longitud (m) 2.890  
Tipus de conductor HEPRZ1 12/20kV 3x(1x240) mm2  
Tipus de canalització Canalització entubada amb 2 tubs Ø16 cm  
Nre. de circuits 1  
Potència admissible (MVA per circuit) 8,6   
  
  
  
INFRAESTRUCTURA D'EVACUACIÓ QUE SE CEDIX AL GESTOR DE LA XARXA FINS AL PUNT D'ACCÉS I CONNEXIÓ  
  
CENTRE DE SECCIONAMENT  
  
Emplaçament: parcel·la amb referència cadastral 6340593AD6439G7989ER del terme municipal de Mutxamel (Alacant).  
El centre de seccionament serà prefabricat de la marca Ormazabal, model CMS 21, i per al seu aparellament s'han usat cel·les prefabricades amb envoltant metàl·lica de SF6. El centre de transformació tindrà un conjunt de cel·les 3L+1A de SF6 amb tres cel·les de línia automatitzades, equipades amb interruptor-seccionador i seccionador de connexió a terra, i una cel·la de servicis auxiliars.  
  
LÍNIA 20 kV des de CS fins a línia LSMT «Bonalba»  
  
  
Emplaçament: C/ la Nit i parcel·la amb referència cadastral 9385464QG6741R6676GC del terme municipal de Mutxamel (Alacant).  
  
Origen Centre de seccionament  
Final Doble entroncament amb la LSMT «Bonalba»  
Longitud total línia (m) 320 (160 + 160)  
Tipus d'instal·lació Línia subterrània  
Tensió nominal (kV eficaç) 20  
Sistema Doble circuit  
Tipus de cable HEPRZ1 12/20 kV 3x(1x240) mm2 Al  
Potència admissible 8.604,83 kW  
Tipus de canalització Rasa entubada AMB 4 TUBS HDPE flexible corrugat Ø16 cm  
  
  
Forma part de la infraestructura d'evacuació de la planta el centre de seccionament i la connexió mitjançant doble entroncament amb la línia subterrània existent LMT «Bonalba» de 20 kV de l'ST Cantalar, que pertany a i-DE Redes Eléctricas Inteligentes SAU. No obstant això, després de l'execució de l'obra i l'emissió del corresponent certificat final d'obra, abans de l'autorització d'explotació, està prevista la cessió de l'esmentat centre de seccionament i la derivació a favor de la distribuïdora, I-DE Redes Eléctricas Inteligentes SAU, de manera que esta part de la infraestructura d'evacuació estaria a nom de la distribuïdora en la realització de posada en marxa de la instal·lació.  
  
  
PRESSUPOSTOS DE LES INSTAL·LACIONS   
  
Pressupost global d'execució (€) 1.409.724,74 € (337.768,64 € dels quals corresponen a la línia d'evacuació particular i 42.017,38 € a la línia d'evacuació que cal cedir al gestor de la xarxa de distribució)  
Pressupost de desmantellament i restauració (€) 251.380,73 €  
  
  
Les autoritzacions referides s'atorguen condicionades al compliment de les determinacions que preveuen els condicionants imposats per les diferents administracions i organismes, i que han acceptat els titulars d'esta autorització.  
La persona titular de l'autorització tindrà els drets, els deures i les obligacions que arreplega el títol IV de la Llei 24/2013, de 26 de desembre, del sector elèctric, i el desplegament reglamentari d'esta; en particular, els que establixen els articles 6 i 7 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus. En tot cas, la mercantil ha d'observar els preceptes, les mesures i les condicions que s'establisquen en la legislació aplicable en cada moment a l'activitat de producció d'energia elèctrica.  
L'incompliment de les condicions i els requisits que establix l'autorització o la variació substancial dels pressupostos que han determinat que s'atorgue podran ocasionar que es revoque.  
D'acord amb el paràgraf segon de l'article 53.6 de la Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, esta autorització s'atorga, sense perjuí de les concessions, les autoritzacions, les llicències i els permisos, tant públics com privats, que haja d'obtindre necessàriament la part titular, d'acord amb altres disposicions que resulten aplicables, i, especialment, les relatives a l'ordenació del territori i al medi ambient. En tot cas, esta autorització s'emet sense perjuí de tercers i no afecta els drets particulars.  
  
Per als treballs que es realitzen en terreny forestal o a una distància inferior o igual a 100 metres d'este, o hi haja una continuïtat de combustible susceptible de propagar el foc fins a terreny forestal, serà necessari presentar davant de la direcció territorial de la conselleria competent en matèria de prevenció d'incendis forestals, amb 20 dies naturals d'antelació a l'inici dels treballs, una declaració responsable, acompanyada de la documentació indicada en l'article 144 del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.  
  
Les instal·lacions de producció d'energia elèctrica autoritzades hauran d'inscriure's en el Registre administratiu d'instal·lacions de producció d'energia elèctrica, amb una acreditació prèvia del compliment dels requisits i segons el procediment establit reglamentàriament.  
  
En l'annex I es reflectix la disposició dels mòduls fotovoltaics, així com la infraestructura d'evacuació, tant la particular com la que se cedirà al gestor de la xarxa de distribució.  
  
Quart  
Autoritzacions administratives de construcció de les instal·lacions autoritzades en el punt tercer  
Atorgar les autoritzacions administratives de construcció per a les instal·lacions descrites en el punt segon de la present resolució, sobre la base dels projectes d'execució, i annexos a estos, que es detallen a continuació i consten en l'expedient instruït:  
- «Projecte d'instal·lació solar fotovoltaica FV bonalba de 2,5626 FU (potència instal·lada) mitjançant estructura fixa», visat pel Col·legi Oficial d'Enginyers Industrials de la Regió de Múrcia amb data de 8 de maig de 2024, juntament amb la declaració responsable del tècnic projectista (que té la titulació indicada, no està inhabilitat i que complix els requisits legals per a l'exercici de la professió), i la declaració responsable del compliment de la normativa que li és aplicable (art. 53.1.b de la Llei 24/2013, de 26 de desembre, del sector elèctric), firmades pel tècnic projectista el 8 de maig de 2024.  
- «Projecte de nova línia subterrània de mitjana tensió S.C. 20 kV des de PFV Bonalba fins a centre de seccionament per a evacuació d'electricitat», d'agost de 2023, firmat per la persona tècnica projectista, juntament amb la declaració responsable del tècnic projectista (que té la titulació indicada, no està inhabilitat i que complix els requisits legals per a l'exercici de la professió), i declaració responsable del compliment de la normativa que li és aplicable (art. 53.1.b de la Llei 24/2013, de 26 de desembre, del sector elèctric), firmades pel tècnic projectista el 13 de setembre de 2023.  
- «Projecte de nou centre de seccionament per a planta solar fotovoltaica bonalba en partida Bonalba», de juny de 2022, firmat per la persona tècnica projectista juntament amb la declaració responsable del tècnic projectista (que té la titulació indicada, no està inhabilitat i que complix els requisits legals per a l'exercici de la professió), i declaració responsable del compliment de la normativa que li és aplicable (art. 53.1.b de la Llei 24/2013, de 26 de desembre, del sector elèctric), firmada pel tècnic projectista el 14 de juliol de 2022.  
  
- «Projecte de nova línia subterrània de mitjana tensió 20 kV doble circuit entre entroncaments en LSMT Bonalba en carrer de la Nit i nou centre de seccionament a instal·lar», de juny de 2022, firmat per la persona tècnica projectista juntament amb la declaració responsable del tècnic projectista (que té la titulació indicada, no està inhabilitat i que complix els requisits legals per a l'exercici de la professió), i declaració responsable del compliment de la normativa que li és aplicable (art. 53.1.b de la Llei 24/2013, de 26 de desembre, del sector elèctric), firmada pel tècnic projectista el 14 de juliol de 2022.  
  
Els condicionats establits pels informes del Servei d'Infraestructura Verda i Paisatge i del Servei de Gestió Territorial s'arrepleguen en el projecte refós rebut en este servei territorial amb data de 8 de maig de 2024, juntament amb una declaració responsable de la persona tècnica competent projectista, en compliment de la normativa aplicable, d'acord amb l'article 53.1.b de la Llei 24/2013, de 26 de desembre, del sector elèctric.  
Esta autorització habilita els titulars d'esta a construir les instal·lacions, sempre que complisquen els requisits tècnics exigibles i d'acord amb les condicions següents:   
  
1. Les instal·lacions s'han d'executar segons el projecte o els projectes presentats, els annexos, si és el cas, i d'acord amb els condicionants tècnics establits per les administracions públiques, els organismes i les empreses de servici públic o d'interés general afectats per les instal·lacions presents i que ha acceptat la part sol·licitant. En cas que, per a fer-ho, siga necessari introduir modificacions en la instal·lació respecte de la documentació presentada, la persona titular d'esta autorització ha de sol·licitar a este òrgan l'autorització corresponent prèviament a l'execució, llevat que es tracte de modificacions no substancials.  
  
2. Les instal·lacions que s'executaran han de complir, en tot cas, el que establix el Reial decret 223/2008, de 15 de febrer, pel qual s'aproven el Reglament sobre condicions tècniques i garanties de seguretat en línies elèctriques d'alta tensió i les instruccions tècniques complementàries ITC-LAT 01 a 09; el Reial decret 337/2014, de 9 de maig, pel qual s'aproven el Reglament sobre condicions tècniques i garanties de seguretat en instal·lacions elèctriques d'alta tensió i les instruccions tècniques complementàries ITC-RAT 01 a 23, i el Reial decret 842/2002, de 2 d'agost, pel qual s'aproven el Reglament electrotècnic per a baixa tensió i les instruccions tècniques complementàries.   
3. La central elèctrica objecte d'esta resolució, d'acord amb la potència instal·lada d'esta, haurà de complir les prescripcions tècniques i d'equipament que, sobre esta qüestió, establix l'article 7 del Reial decret 413/2014, de 6 de juny, i la resta de normativa de desplegament, sobre requisits de resposta davant de buits de tensió, adscripció a un centre de control de generació, telemesurament en temps real i la resta d'obligacions que establix la regulació del sector elèctric per al tipus d'instal·lacions en què estes s'enquadren.  
4. Pagament de l'impost que grava l'operació davant l'organisme tributari corresponent, en relació amb els contractes subscrits per a la disponibilitat dels terrenys, que hauran de presentar-se en este servici territorial en el termini d'un mes des de la notificació d'esta resolució.   
5. D'acord amb l'article 131 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, el període d'execució de les instal·lacions no serà superior a díhuit (18) mesos, que es comptarà des de l'endemà de la notificació d'esta resolució. No obstant això, abans que finalitze, se'n podrà sol·licitar una ampliació concreta amb una sol·licitud motivada davant d'este òrgan, que s'haurà d'acompanyar, a este efecte, de la documentació justificativa de la demora i del cronograma de treballs previstos per al nou termini sol·licitat.   
  
Les pròrrogues de dates o ampliacions de terminis s'atorgaran quan estiguen degudament motivats tant els retards produïts, sempre que no siguen imputables a la persona titular de l'autorització, com les noves dates o terminis que se sol·liciten, i no es perjudiquen tercers.  
En cap cas podran atorgar-se pròrrogues o ampliacions de termini que vagen més enllà de les dates de caducitat dels permisos d'accés i de connexió a la xarxa, de les declaracions o els informes d'impacte ambiental per a l'inici de les obres o imposades per actes de selecció en els diferents procediments en concurrència competitiva que establix la regulació del sector elèctric.   
Tampoc caldrà atorgar-les quan la part peticionària pretenga demorar la presentació del projecte tècnic o l'execució i la posada en marxa d'este per no haver disposat o mantingut la capacitat financera exigida per a la realització, o l'entrada en funcionament de la instal·lació es considere que no ha d'ajornar-se perquè afecta la garantia de subministrament, les necessitats de les persones consumidores o el funcionament correcte del sistema elèctric.  
Segons la documentació presentada per a acreditar la capacitat economicofinancera de l'empresa sol·licitant i de la viabilitat del projecte, basada en el finançament del 100 % del pressupost d'execució amb fons propis dels socis que s'han declarat en el procediment, haurà de justificar-se a este centre directiu en el termini màxim d'un (1) mes que estos socis han posat estos fons a la disposició de la titular de la present autorització. La present resolució quedarà revocada, amb un tràmit d'audiència previ, en cas contrari.  
Tenint en compte que s'ha acreditat la disposició de manera efectiva de recursos econòmics i financers necessaris per a materialitzar el projecte d'execució mitjançant un compromís aprovat per l'òrgan d'administració/govern de l'empresa, qualsevol canvi en relació amb els membres o socis directes o indirectes de la mercantil s'haurà de comunicar a este òrgan substantiu en el termini màxim de 10 dies des que es produïsca la variació, i en esta comunicació haurà de constar que els nous socis s'han subrogat en les obligacions i els compromisos del titular anterior, ja que d'una altra manera no es complirà el que establix l'article 30.1 del Decret llei 14/2020, i podrà ser causa de revocació de la resolució.  
La caducitat dels permisos d'accés i connexió a la xarxa suposarà la caducitat de les autoritzacions administratives previstes en la legislació del sector elèctric que s'hagen atorgat i la necessitat d'obtindre'n altres de noves per a les mateixes instal·lacions, sense perjuí que puguen convalidar-se certs tràmits, les quals només es podran tornar a atorgar després de l'obtenció dels nous permisos d'accés i connexió per part dels agents gestors i titulars, respectivament, de les xarxes.  
  
Les autoritzacions administratives caducaran quan ho facen les habilitacions de qualsevol mena o denominació vinculades a l'ocupació del sòl o edificacions.  
En tot cas, s'ha de complir el termini establit per a acreditar l'obtenció de l'autorització d'explotació definitiva que arreplega l'article 1 del Reial decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
  
6. La persona titular d'esta resolució estarà obligada a comunicar, pel registre electrònic i amb la diligència adequada, les incidències dignes de menció que es produïsquen durant l'execució al Servici Territorial d'Indústria, Energia i Mines d'Alacant.  
7. La persona titular d'esta resolució haurà de complir els deures i les obligacions derivats de la legislació de prevenció de riscos laborals vigent durant la construcció.  
8. Sense perjuí del que preveu l'article 12.4 del Decret 88/2005, de 29 d'abril, el personal tècnic en la matèria adscrit a este servici territorial o a la direcció general amb competències en matèria d'energia podrà fer les comprovacions i les proves que considere necessàries durant les obres i quan finalitzen estes en relació amb l'adequació d'esta a la documentació tècnica presentada i al compliment de la legislació vigent i de les condicions d'esta resolució.  
9. Una vegada finalitzades les obres de construcció de les instal·lacions, la persona titular, en el termini màxim de deu dies hàbils, ha de sol·licitar l'autorització d'explotació provisional per a proves, segons el Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, i en els termes que establix l'article 12 del Decret 88/2005, de 29 d'abril.  
10. Amb esta sol·licitud s'han de presentar els certificats de direcció i final d'obra subscrits per una persona facultativa competent, que acrediten que s'adeqüen als reglaments tècnics en la matèria segons el que establix la normativa vigent per als projectes d'instal·lacions elèctriques i, igualment, respecte de la present autorització administrativa prèvia i de construcció. Quan els certificats de direcció i final d'obra esmentats no estiguen visats pel col·legi professional corresponent, s'acompanyaran de la declaració responsable oportuna, segons indica la Resolució de 22 d'octubre de 2010, de la Direcció General d'Energia, publicada en el DOGV núm. 6389, del 3 de novembre de 2010.   
  
11. Igualment, s'hi ha d'adjuntar la documentació requerida segons la ITC-LAT 04 del Reial decret 223/2008, de 15 de febrer, pel qual s'aprova el Reglament sobre condicions tècniques i garanties de seguretat en línies elèctriques d'alta tensió; la ITC RAT-22 del Reial decret 337/2014, de 9 de maig, pel qual s'aprova el Reglament sobre condicions tècniques i garanties de seguretat en instal·lacions elèctriques d'alta tensió, i el Reial decret 842/2002, de 2 d'agost, pel qual s'aprova el Reglament electrotècnic per a baixa tensió i les seues instruccions tècniques complementàries.   
Consta en l'expedient l'autorització de pas i els acords de servitud de pas dels terrenys per on discorren les infraestructures d'evacuació de la instal·lació.  
Així mateix, s'ha de presentar la cartografia de la instal·lació efectivament executada, georeferenciada al sistema oficial vigent i en un sistema de dades obertes compatible amb la cartografia de l'Institut Cartogràfic Valencià i segons el format establit per l'òrgan substantiu.  
Es justificarà documentalment que el projecte executat s'ajusta als condicionats imposats en esta resolució. Abans d'emetre l'informe previ a l'autorització d'explotació, el servici territorial sol·licitarà de les administracions i els organismes que els han emés la conformitat de l'obra executada respecte d'estos.  
Les persones titulars d'esta autorització podran sol·licitar l'autorització d'explotació per fases. Per a fer-ho, en la sol·licitud caldrà justificar este fet, delimitar els elements del projecte original dels quals se sol·licita la posada en servici i presentar el certificat d'obra parcial corresponent a esta fase, juntament amb la documentació tècnica corresponent, per a la qual cosa és igualment aplicable el que s'indica en el paràgraf anterior.  
12. La persona titular té l'obligació de constituir una garantia econòmica per a complir l'obligació de desmantellar la instal·lació i restaurar els terrenys i el seu entorn, per un import de 656.196,34 € (sis-cents cinquanta-sis mil cent noranta-sis euros amb trenta-quatre cèntims), i haurà d'acreditar-ne la constitució deguda (amb l'aportació de la carta de pagament corresponent) amb la sol·licitud d'autorització d'explotació provisional de la instal·lació, requisit indispensable per a poder atorgar-se esta.  
La garantia haurà de depositar-se en l'Agència Tributària Valenciana, amb l'òrgan competent en matèria d'energia que atorga l'autorització, hi hauran de constar les dades de la instal·lació (nom, potència instal·lada, municipis on se situen els grups generadors) i que es deposita per a complir l'obligació de desmantellar la instal·lació i restaurar els terrenys i l'entorn.  
  
Esta garantia es cancel·larà quan la persona titular de la instal·lació acredite el compliment de les obligacions a les quals està afecta.  
  
13. L'autorització d'explotació provisional no podrà concedir-se si la totalitat de les instal·lacions d'evacuació, incloent-hi les compartides, així com les instal·lacions de connexió a la xarxa de transport, no estan finalitzades i amb autorització d'explotació, de manera que l'entrada en servici de la central elèctrica puga ser efectiva.   
14. Una vegada obtinguda l'autorització d'explotació provisional, la persona titular ha de sol·licitar la inscripció prèvia en el Registre administratiu d'instal·lacions de producció d'energia elèctrica, per a la qual cosa ha de presentar la documentació pertinent segons l'article 39 del Reial decret 413/2014, de 6 de juny. Es tindrà en compte el que indica l'article 41 pel que fa a la caducitat i a la cancel·lació d'esta inscripció.  
Segons el que indica l'article 39.6 del Reial decret 413/2014 esmentat, la inscripció de la instal·lació en el Registre d'instal·lacions de producció d'energia elèctrica amb caràcter previ permetrà el funcionament en proves d'esta.  
15. Finalitzades les proves de les instal·lacions amb resultat favorable, la persona titular, en el termini màxim de deu dies hàbils, ha de sol·licitar l'autorització d'explotació definitiva segons el Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, i segons el Decret 88/2005, de 29 d'abril. S'hi han d'adjuntar els certificats pertinents segons el que s'ha indicat en els punts anteriors.  
16. Una vegada obtinguda l'autorització d'explotació definitiva, la persona titular sol·licitarà la inscripció definitiva en el Registre administratiu d'instal·lacions de producció d'energia elèctrica, per a la qual cosa ha de presentar la documentació pertinent segons l'article 40 del Reial decret 413/2014, de 6 de juny. No sol·licitar les autoritzacions d'explotació dins del termini podrà suposar la caducitat de les autoritzacions concedides.  
17. S'advertix que, si en el transcurs de l'execució del projecte i per a la connexió de la infraestructura d'evacuació de la planta solar fotovoltaica a una infraestructura titularitat i en servici propietat d'i-DE Redes Eléctricas Inteligentes, SAU, és necessari tramitar una modificació de les instal·lacions de la xarxa de distribució, haurà d'iniciar-se l'expedient administratiu corresponent i serà l'empresa distribuïdora la que haurà de presentar la sol·licitud corresponent com a titular de la instal·lació.  
18. La persona titular de la instal·lació té l'obligació de desmantellar la instal·lació i restituir els terrenys i l'entorn afectats una vegada caducades les autoritzacions o pel tancament definitiu de la instal·lació. Ha d'obtindre l'autorització de tancament definitiu de la instal·lació, segons el que indica l'article 53.5 de la Llei 24/2013, de 26 de desembre, del sector elèctric, així com per al tancament temporal.  
19. La transmissió o el canvi de titularitat, les modificacions substancials de la instal·lació i el tancament temporal o definitiu de la instal·lació autoritzada per la resolució actual requerixen una autorització administrativa prèvia, d'acord amb el que preveu el Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat. Així mateix, no podran transmetre's les autoritzacions concedides mentres la central no estiga executada completament i haja obtingut l'autorització d'explotació.  
20. Tal com indica l'article 38 del Decret llei 14/2020, la concessió de la llicència urbanística municipal obligarà la persona titular o propietària de la instal·lació, sense perjuí de l'exacció dels tributs que corresponga legalment per la prestació del servici municipal o per l'execució de construccions, instal·lacions i obres, a pagar el corresponent cànon d'ús i aprofitament en sòl no urbanitzable i a complir la resta de compromisos assumits i determinats en la llicència corresponent.  
  
El respectiu cànon d'ús i aprofitament l'establirà l'ajuntament en la llicència corresponent, per una quantia equivalent al 2 % dels costos estimats de les obres d'edificació i de les obres necessàries per a implantar la instal·lació. El pressupost d'execució material del total de la instal·lació ascendeix a 1.409.724,74 € (un milió quatre-cents nou mil set-cents vint-i-quatre euros amb setanta-quatre cèntims). El cànon es pagarà d'una sola vegada en ocasió de l'atorgament de la llicència urbanística i l'Ajuntament podrà acordar, a sol·licitud de la part interessada, el fraccionament o l'ajornament del pagament, sempre dins del termini de vigència concedit. L'atorgament d'una pròrroga del termini no comportarà un cànon urbanístic nou.  
  
L'Ajuntament podrà acordar la reducció de fins a un 50 % quan la instal·lació siga susceptible de crear ocupació de manera significativa en relació amb l'ocupació local. L'impagament donarà lloc a la caducitat de la llicència urbanística. La percepció del cànon correspon als municipis i les quantitats ingressades per este concepte s'integraran en el patrimoni municipal del sòl.  
21. Segons el que establix l'article 26 del Reial decret 1183/2020, de 29 de desembre, d'accés i connexió a les xarxes de transport i distribució d'energia elèctrica, els permisos d'accés i de connexió d'instal·lacions construïdes i en servici, caducaran quan, per causes imputables a la persona titular de la instal·lació diferents del tancament temporal, finalitze l'abocament d'energia a la xarxa per un període superior a tres anys.   
  
Quint  
Aprovació del pla de desmantellament de la instal·lació autoritzada i de restauració del terreny i l'entorn afectat.  
Aprovar el pla de desmantellament i de restauració del terreny i entorn afectat referit a la instal·lació descrita en l'apartat segon, el pressupost del qual ascendix a 251.380,73 € (dos-cents cinquanta-un mil tres-cents huitanta euros amb setanta-tres cèntims) i amb l'abast següent, en atenció a l'informe favorable emés pel Servei d'Infraestructura Verda i Paisatge de data 1 de març de 2024 en matèria de paisatge:  
  
Durant el desmantellament de la instal·lació, s'evitaran maniobres especialment agressives per a la zona, i s'aplicaran tècniques per a reduir l'impacte sobre l'entorn, com la limitació de les velocitats dels vehicles i maquinària per a evitar l'emissió de sorolls i pols.  
Requerirà les actuacions següents:   
1. Desconnexió de la xarxa elèctrica:  
Desconnexió del cablejat d'interconnexió dels mòduls fotovoltaics mitjançant el tall del cablejat. Els cables es llevaran de l'estructura de suport i s'emmagatzemaran en zona segura per al seu trasllat en camió fins a l'emplaçament adequat per al seu posterior reciclatge o reutilització.  
El que es farà en les fases següents:  
- Desconnexió de la xarxa subterrània de mitjana tensió (línia d'evacuació): Es procedirà a la desconnexió de la planta de la xarxa de mitjana tensió existent actualment, per tant, quedarà aïllada d'esta. Esta acció es farà en l'àmbit del centre de seccionament. La línia pertany a la companyia distribuïdora. Accions:  
1. Aïllament de la planta mitjançant obertura de línies en el centre de seccionament.  
2. Retirada dels conductors de mitjana tensió en rasa.  
Els conductors i altres materials sobrants seran emmagatzemats per a entregar-los a un gestor autoritzat per al seu reciclatge.  
- Desconnexió de la xarxa subterrània de mitjana tensió (línia interna): Es farà, en l'àmbit dels centres de transformació i el centre de protecció i mesura, la desconnexió de l'anell d'interconnexió entre estos.  
  
- Desconnexió de la xarxa de baixa tensió: Accions:  
1. Desconnexió dels inversors mitjançant interruptors.  
2. Desconnexió dels ramals dels mòduls mitjançant interruptors seccionadors.  
3. Desconnexió del cablejat que unix els mòduls en sèrie.  
4. Desmantellament dels tubs protectors i del cablejat.  
Els conductors i altre material sobrant seran emmagatzemats en contenidors per entregar-los a un gestor autoritzat per a reciclar-los.  
2. Desmuntatge i retirada dels mòduls solars: i entrega a gestor autoritzat.  
3. Desmuntatge i retirada de les estructures metàl·liques de suport d'estos mòduls. Els perfils metàl·lics que s'obtenen, s'apilaran i es carregaran en un camió amb l'ajuda d'un carretó elevador i/o un camió grua perquè, posteriorment, siguen traslladats a la gestora de residus metàl·lics més pròxima.  
4. Obertura de rases i retirada de la xarxa elèctrica subterrània.   
Es desmuntaran els trams soterrats de baixa, mitjana tensió i línia d'evacuació, mitjançant l'excavació de les rases. Després es trauran els cables de l'interior de les rases o tubs i s'emmagatzemaran en zona segura per al seu trasllat. Paral·lelament, es recuperaran les caixes de connexions, els registres, les arquetes i els elements auxiliars de les canalitzacions.   
Els conductors s'entregaran a un gestor autoritzat de residus elèctrics i electrònics i el coure serà tractat com correspon a cada residu segons la seua classificació. Finalment, caldrà reparar les zones afectades del terreny, els buits d'arquetes i les rases de canalitzacions, mitjançant farciment amb terra natural.  
5. Retirada de les estacions, casetes de magatzem i de comunicació i CPM:   
Atés que estos centres són tipus monobloc i són instal·lats en l'obra amb tota la maquinària ja preinstal·lada en fàbrica, per al seu desmantellament es recorrerà al proveïdor o gestor autoritzat perquè faça la retirada dels mateixos en les mateixes condicions que es van implantar, és a dir, com un únic bloc. Com que els equips són de grans dimensions, serà necessària l'ajuda d'una grua per a apilar-los en el camió.  
  
6. Desmuntatge de sistemes de vigilància, control, mesura i enllumenat: s'entregaran al gestor de residus elèctrics i electrònics.  
7. No es desmantella el centre de seccionament, ja que queda en propietat del gestor de la xarxa de distribució.  
8. Eliminació d'infraestructures i fonamentacions:  
Una vegada retirats tots els equips susceptibles de reutilització i desmuntades les instal·lacions, es retiraran les lloses de fonamentació.   
  
La llosa de formigó serà demolida mitjançant martell pneumàtic fins que quede reduïda a enderrocs. Els enderrocs generats seran traslladats a la planta de reciclatge d'enderrocs i restes d'obra.  
9. Desmantellament de la línia subterrània: a la planta de reciclatge o abocador autoritzat; i es restituiran els terrenys i servicis afectats, amb la finalitat de recuperar i integrar paisatgísticament el conjunt de les superfícies que van ser afectades.   
També s'inclou el desmuntatge i retirada dels elements necessaris per a adequar el suport existent (ponts d'entrada i eixida, cables en el tram de pujada fins a la línia aèria en tub, així com sistemes de protecció).   
Es procedirà amb el desmantellament de les rases per les quals discorre el cablejat elèctric. Per a això, es recuperaran totes les arquetes, caixes de connexions, registres i elements auxiliars de les canalitzacions; i es traslladaran en camions, a la planta de reciclatge o abocador més pròxim. Posteriorment, s'excavaran les rases i s'extrauran els tubs i els cables fent el mateix procés.   
Finalment, caldrà extraure el formigó de les rases mitjançant maquinària per a facilitar-ne l'extracció i el transport, i es restituiran les zones afectades del terreny, els buits d'arquetes i les rases de canalitzacions, que s'ompliran amb terra natural.  
10. Desmuntatge de tancament perimetral: per peó ordinari que s'encarregarà de retirar els pals i les tanques metàl·liques. Per als daus de fonamentació on es munten els pals es demoliran amb martell pneumàtic. Els residus generats seran només ferris i enderrocs de les fonamentacions que seran tractats de la mateixa manera que els resultants de la resta del desmantellament de la instal·lació.  
11. Eliminació de vials d'accés interiors i perimetrals. Serà necessari eliminar aquells vials no presents en la zona d'actuació en l'estat preoperacional, sempre que els servicis forestals no expressen el seu desig de comptar amb ells en el futur.   
L'eliminació dels vials es farà segons el procés següent:   
- S'esbrossarà la vegetació present en els desmunts i terraplens.   
  
- Es retiraran les capes de saorra compactada, fins a una cota de 15 cm davall del terreny.   
- S'ompliran cunetes i desmunts i se suavitzarà el terreny afectat, per a deixar l'orografia el més suau i semblant possible a l'estat preoperacional.  
12. Restauració de superfície ocupada: seguint les fases següents:  
  
1. Fase prèvia:  
Es procedirà a la retirada i apilament de la primera capa de 20 cm de terra vegetal, on es troben les llavors de les espècies vegetals existents actualment en el terreny (majoritàriament herbàcies i arbustives de xicotet port, compatibles amb l'altura de les plaques solars), amb la finalitat d'estendre-la posteriorment en les zones d'obres (una vegada finalitzades) i les seues àrees d'influència (dins de la parcel·la).  
2. Fase d'execució:  
Una vegada finalitzades les obres i completades les instal·lacions productives, es procedirà a estendre les terres vegetals apilades prèviament a l'inici dels moviments en les zones d'obres (excepte en els vials interns) i les seues àrees d'influència (dins de la parcel·la), amb la finalitat que puguen rebrotar de manera natural les llavors de les espècies vegetals existents amb caràcter previ en el terreny (majoritàriament herbàcies i arbustives de xicotet port, compatibles amb l'altura de les plaques solars).  
3. Fase de desmantellament:  
- S'esbrossarà la vegetació present en desmunts i terraplens.  
- Es retiraran les capes de saorra compactada.  
- S'ompliran cunetes i desmunts, se suavitzarà el terreny afectat i es deixarà l'orografia el més semblant possible a l'estat previ.  
- Es procedirà a la restitució del sòl, de cara a retornar el substrat les característiques inicials, per al seu posterior ús com a terreny de cultiu, en dos etapes successives:  
• Subsolatge de la capa mineral alterada, perforant o removent els materials d'esta capa de sòl, amb una profunditat de 50 a 100 cm, per a airejar-lo i permetre l'arrelament d'espècies vegetals.  
• Estesa de terra vegetal, repartint sobre la capa mineral una terra rica en nutrients i amb textura i estructura bones. Per a sòls agrícoles esta capa no ha de superar els 40 cm de grossària.  
• Si és necessari, es faran intervencions d'esmena o millora edàfica (correccions del pH del sòl) i d'abonament o esmena hídrica (complementada amb fertilització química i sembra de gramínies i lleguminoses).  
A més, es faran mesures de restitució ambiental i correcció dels efectes produïts per la instal·lació sobre l'entorn forestal.  
Una vegada finalitzada la vida útil de les instal·lacions, després del seu desmantellament, es farà una plantació d'espècies forestals de ports arbrat i arbustiu, amb la següent llista de manera orientativa: Pi blanc (Pinus halepensis), garrofera (Ceratonia siliqua), ullastre (Olea europea var. sylvestris), llentiscle (Pistacia lentiscus), espinal negre (Rhamnus lyciodes), romer (Sàlvia rosmarinus), timó (Thymus vulgaris), estepa blanca (Cistus albidus), espart bord (Lygeum spartum); en el marc de plantació i densitats que es determinen en el projecte que es consensuarà en el seu moment amb la conselleria competent en matèria de medi ambient.  
13. Reciclatge i residus no reciclables o tòxics:  
S'ha de tindre en compte la possible reutilització dels elements i materials resultants del desmantellament de la planta solar fotovoltaica. Aclarir que durant el desmantellament de la instal·lació no es generaran residus tòxics o perillosos.   
- Per al cas dels mòduls fotovoltaics, una vegada desmuntats de les estructures, es procediran al seu trasllat a un centre de tractament i reciclatge que garantisca la seua eliminació sense perjuís per al medi ambient. Pel que fa als mòduls que estiguen en bon estat, es pot preveure el seu aprofitament en instal·lacions rurals que no necessiten tanta potència.  
- Els components de la instal·lació elèctrica del parc seran traslladats a centres on es reciclaran els seus components per a reutilitzar-los.  
  
- Per a la resta d'elements susceptibles a ser reciclats, com poden ser estructures suport, sistema de vigilància, control, mesura, enllumenat, tancat, etc. es reciclaran, ja que són matèries primeres per a l'elaboració de nous component i acer, respectivament.   
- Les terres procedents dels moviments de terres necessaris per a l'extracció de les canalitzacions subterrànies s'apilaran per al seu posterior ús en l'ompliment d'estes.  
El procés de reciclatge i el seu posterior ús pot canviar en el futur a causa dels possibles avanços tecnològics.  
Es compliran les condicions arreplegades per l'informe de l'òrgan competent en medi ambient, en concret, l'informe de referència C24\_2022 amb data de 30 de maig de 2023, de la Direcció General de Medi Natural i Avaluació Ambiental, que establix:  
- Conservar in situ l'horitzó superficial de sòl que haja de ser retirat puntualment i mantindre'l en les condicions adequades fins a la seua reutilització en les labors de restauració de l'espai afectat.  
- En el procés de desmantellament de la instal·lació, es recorda que no podrà quedar cap element artificial en l'enclavament i que s'haurà de restaurar la totalitat del sòl afectat, tant per la planta fotovoltaica com la seua infraestructura d'evacuació, de manera que quede garantit l'ús forestal ulterior. En este sentit, la intervenció haurà d'ajustar-se al Pla de desmantellament i restauració presentat pel promotor i rebut en data de 2 de març de 2023.  
La persona titular constituirà la garantia econòmica que es detalla en l'autorització de construcció prèviament a la sol·licitud d'autorització d'explotació provisional, segons el que indica el Decret llei 14/2020.  
  
  
Sext  
Publicacions, notificacions i comunicacions que es faran d'esta resolució.  
Ordenar, de conformitat amb el que disposa l'article 31 del Decret llei 14/2020:  
- La publicació d'esta resolució en el Diari Oficial de la Generalitat Valenciana i en el Butlletí Oficial de la Província d'Alacant, i es fa constar que la publicació s'efectuarà igualment als efectes que determina l'article 44 de la Llei 39/2015, d'1 d'octubre, del procediment administratiu comú de les administracions públiques, de notificació d'esta resolució a les persones titulars desconegudes o amb domicili ignorat o a les que s'ha intentat notificar, però no s'ha pogut aconseguir.  
  
- La publicació en el lloc d'internet de la Conselleria d'Innovació, Indústria, Comerç i Turisme, en l'apartat «Energia» en valencià, i en castellà.  
  
- La notificació/comunicació de la present resolució a la persona titular i a totes les administracions públiques o organismes i empreses de servicis públics o servicis d'interés general que han intervingut, o han hagut d'intervindre, en el procediment d'autorització; les que han emés, o hagueren d'emetre, un condicionat tècnic al projecte d'execució, a les persones titulars de béns i drets afectats i a la resta de parts interessades en l'expedient.  
Les autoritzacions concedides es traslladaran a l'Institut Cartogràfic Valencià per a la incorporació de les dades territorials, urbanístiques, mediambientals i energètiques més representatives de la instal·lació a la cartografia pública de la Comunitat Valenciana.  
D'acord amb el paràgraf segon de l'article 53.6 de la Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, esta autorització s'atorga, sense perjuí de les concessions, les autoritzacions, les llicències i els permisos, tant públics com privats, que haja d'obtindre el sol·licitant per a executar i posar en marxa la instal·lació a què es referix la resolució actual, d'acord amb altres disposicions que resulten aplicables i, especialment, les relatives a l'ordenació del territori i al medi ambient. En tot cas, esta autorització s'emet sense perjuí de tercers i no afecta els drets particulars.  
  
Serà causa de revocació d'esta resolució, amb tràmit previ del procediment oportú, l'incompliment o la inobservança de les condicions expressades en esta, la variació substancial de les característiques descrites en la documentació presentada o l'incompliment o el no manteniment dels pressupostos o els requisits essencials o indispensables, legals o reglamentaris, que s'han tingut en compte per a l'atorgament, així com qualsevol altra causa que ho justifique degudament i motivadament. En particular, la caducitat dels permisos d'accés i connexió suposarà la ineficàcia de les autoritzacions que atorga esta resolució.  
  
Contra esta resolució, que no posa fi a la via administrativa, és possible interposar un recurs d'alçada davant de la Direcció General d'Energia i Mines en el termini d'un mes, comptat a partir de l'endemà del dia en què tinga lloc la notificació d'esta, de conformitat amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
Alacant, 15 de maig de 2024.- La cap del Servici territorial d'Indústria, Energia i Mines d'Alacant: Rosa María Aragonés Pomares.